Boa Afoforo Ma Wontumi Nyɛ Pii | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“M’ani bɛba wo so, na matu wo fo.”—DW. 32:8.\nNhwɛso bɛn na ɛwɔ Bible mu a ɛkyerɛ sɛ Yehowa hu nneɛma pa a ɛwɔ n’asomfo ho?\nAdɛn nti na ɛsɛ sɛ yɛhwɛ nneɛma pa a ɛwɔ afoforo ho?\nYɛbɛyɛ dɛn aboa mmarimaa anaa mmarima a wɔabɔ asu foforo ma wɔakeka wɔn ho ayɛ pii?\n1, 2. Sɛn na Yehowa hu n’asomfo a wɔwɔ asase so?\nSƐ NKWADAA redi agorɔ na wɔn awofo te hɔ rehwɛ wɔn a, wotumi hu nneɛma pii a nkwadaa no betumi ayɛ daakye. Ɛtɔ da a awofo no behu biribi ma wɔn ho adwiriw wɔn. Ebia woahyɛ biribi saa nsow. Abofra bi wɔ hɔ a wuhu sɛ, sɛ ɛba biribi te sɛ bɔɔlbɔ anaa mmirikatu a, ɔbɛyɛ ade paa. Obi nso wɔ hɔ a, ɛba adwinnidi anaa nneɛma adrɔdrɔ a, ɔwɔ ɔdom akyɛde. Ɔdom akyɛde a akwadaa biara wɔ no, awofo ani gye ho sɛ wɔbɛboa no ma wɔakwadare mu.\n2 Yehowa nso ani gye ho sɛ obehu nea ne mma a wɔwɔ asase so tumi yɛ. Ohu n’asomfo a wɔwɔ hɔ nnɛ no sɛ “aman nyinaa mu nnepa.” (Hag. 2:7) Nea ɛma wɔsom bo ma no koraa ne wɔn gyidi ne wɔn nokwaredi. Sɛ wode w’ani to fam a, wubehu sɛ yɛn nuanom Kristofo wɔ ɔdom akyɛde ahorow ahorow pii. Ebinom ma ɔkasa a, wuhu sɛ wonim nkyerɛkyerɛ yiye. Afoforo nso nim sɛnea yɛtoto nneɛma. Yɛn nuanom mmaa pii bɔ mmɔden wɔ kasasua ho. Wobɔɔ w’ani ara na wɔasua kasa bi de redi nkurɔfo adanse. Ebinom nso nim sɛnea yɛhwɛ ayarefo, na obi botow a, wobɛhwɛ na wɔadu ne nkyɛn rehyɛ no nkuran. (Rom. 16:1, 12) Sɛ anuanom sei wɔ asafo no mu a, yɛn ani nnye anaa?\n3 Nanso ebinom susuw sɛ wɔn ho nhia ahe biara wɔ asafo no mu. Ɛyɛ wɔn sɛ wɔwɔ mu a ɛnyɛ ma, wofi mu nso a ɛntɔ sin. Wɔn a ebia wobenya adwene a ɛte saa ne mmofra ne wɔn a wɔbɔɔ asu nkyɛe. Nanso sɛ saafo no hu sɛ wɔwɔ ɔdom akyɛde a ɛso bɛba asafo no mfaso a, ɛbɛkanyan wɔn ma wɔayɛ pii. Ɛnde, yɛbɛyɛ dɛn ama wɔahu ɔdom akyɛde a wɔwɔ? Adɛn nti na ɛsɛ sɛ yesuasua Yehowa na yɛhwehwɛ nneɛma pa a ɛwɔ yɛn nuanom ho?\nYEHOWA HU NNEƐMA PA A ƐWƆ N’ASOMFO HO\n4, 5. Dɛn na ɛwɔ Atemmufo 6:11-16 a ɛma yehu sɛ Yehowa hu ɔdom akyɛde a ɛwɔ n’asomfo ho?\n4 Bible no ma yehu sɛ Yehowa hu su pa a ɛwɔ n’asomfo nyinaa ho. Nanso ɛnyɛ ɛno nko na ohu. Mmom ohu ɔdom akyɛde a asuma mpo. Yɛmfa Gideon nyɛ nhwɛso. Yehowa yii Gideon sɛ onnye Israelfo mfi Midianfo nsam. Yehowa bɔfo ka kyerɛɛ Gideon sɛ: “Ɔkatakyi kokodurufo, Yehowa ka wo ho.” Ebia ɔtee saa no ne ho dwiriw no, efisɛ ɔno deɛ, na onhu ne ho sɛ ɔyɛ “kokodurufo.” Na obu ne ho sɛ asukɔnoma bi a ɔrentumi nni Israelfo anim mpo na wagye wɔn afi wɔn atamfo nsam. Nanso Yehowa hu traa nea Gideon ankasa hu wɔ ne ho. Yehowa hui sɛ Gideon betumi ayɛ adwuma a ɔde ahyɛ ne nsa no.—Monkenkan Atemmufo 6:11-16.\n5 Na Yehowa nim sɛ Gideon betumi agye Israelfo no, efisɛ na wahu nneɛma bi wɔ Gideon ho. Ɛho nhwɛso ni: Bere a Gideon reporow awi (ayuo) no, Yehowa bɔfo hui sɛ ɔde n’ahoɔden nyinaa na ɛreyɛ adwuma no. Ɔbɔfo no huu biribi foforo nso. Saa bere no sɛ akuafo reporow awi a, na wɔyɛ no petee mu na mframa atumi ahuw ntɛtɛ no. Nanso Gideon deɛ, ɔkɔhyɛɛ baabi a wokyi nsa sɛnea ɛbɛyɛ a Midianfo no renhu no na wɔabegye nnɔbae kakra a wɔanya no. Eyi kyerɛ sɛ na Gideon wɔ nhumu. Yehowa hui sɛ ɔnyɛ okuafo a onim n’adwuma kɛkɛ, na mmom ɔbarima badwemma a n’ani da hɔ. Yehowa huu Gideon dom akyɛde, na ɔde no yɛɛ adwuma.\n6, 7. (a) Dɛn na ɛkyerɛ sɛ Yehowa anhu Amos sɛnea na Israelfo bi hu no no? (b) Dɛn na ɛkyerɛ sɛ na Amos nyɛ obi a n’adwene awu a onim hwee?\n6 Odiyifo Amos nso yɛ obi a na ɔhyɛ ne baabi komm. Ɛbɛyɛ sɛ na nnipa pii susuw sɛ, sɛ yɛreka nnipa a yɛto dwom frɛ wɔn a, Amos nka ho. Amos ankasa kae sɛ ɔyɛ oguanhwɛfo a ɔsan fitifiti sikamɔɔ nnuaba ho. Na nnipa bu sikamɔɔ nnuaba sɛ ahiafo aduan. Nanso sɛnea Yehowa ne Amos dii no ma yehu sɛ Yehowa huu ɔdom akyɛde bi wɔ ne ho. Enti ɔpaw no sɛ ɔnhyɛ Israel mmusuakuw du a wɔadan abosonsomfo no ho nkɔm. Ebia Israelfo bi kae sɛ, ‘Enti mmarima asa na Amos kwahweabaa yi na Onyankopɔn apaw no sɛ onkodi dwuma kɛse yi?’—Monkenkan Amos 7:14, 15.\n7 Na Amos fi akuraase tuu, nanso na onim tebea a ɛrekɔ so wɔ Israel. Bio na onim ahemfo a wɔatwa ne ho ahyia no ho nsɛm ne wɔn amammerɛ yiye. Ebia na ɔne aguadifo a wɔba ne kurom no di nsawɔso, na ɛno ma ohuu aman horow so nsɛm. Enti na Amos nyɛ te-man-mu-hunu bi a onim hwee. (Amos 1:6, 9, 11, 13; 2:8; 6:4-6) Bible ho abenfo bi ka sɛ na Amos yɛ ɔkyerɛwfo mapa. Wokan ne nhoma no a, wuhu sɛ ne nsɛm mu da hɔ na tumi wom. Otumi yɛ ntotoho de kasakoa si ne nsɛm so dua ma ɛyɛ dɛ. Bio nso na Amos koko yɛ duru. Bere a ɔsɔfo huhuni Amasia pɛe sɛ osiw Amos kwan no, ɔkaa n’anim. Eyi nyinaa yɛ adanse a ɛkyerɛ sɛ Yehowa paw obi a ɔfata de no dii dwuma. Ohuu biribi wɔ Amos ho a ebia nnipa pii anhu.—Amos 7:12, 13, 16, 17.\n8. (a) Dɛn na Yehowa hyɛɛ bɔ sɛ ɔbɛyɛ ama Dawid? (b) Sɛ obi bu ne ho abomfiaa a, adɛn nti na asɛm a ɛwɔ Dwom 32:8 betumi ahyɛ no nkuran?\n8 Enti Yehowa tumi hu ɔdom akyɛde a n’akoa biara wɔ. Ɔhyɛɛ Dawid bɔ sɛ obedi n’akyi daa na ‘wama n’ani aba ne so.’ (Monkenkan Dwom 32:8.) Adɛn nti na asɛm yi hyɛ nkuran? Ebia yebebu yɛn ho abomfiaa, nanso Yehowa tumi hu ɔdom akyɛde bi a asuma wɔ yɛn mu, na obetumi aboa yɛn ma yɛayɛ nneɛma a yɛnna nnwenee ho da mpo. Sɛnea ɔkyerɛkyerɛfo tumi boa osuani nkakrankakra ma ne ho kokwaw no, saa ara na Yehowa boa yɛn ma yɛde yɛn dom akyɛde di dwuma pii wɔ ne som mu. Bio nso Yehowa betumi ama yɛn nuanom Kristofo aboa yɛn ma yɛahu yɛn dom akyɛde na wɔapusuw yɛn ama yɛayɛ nnam wɔ asafo no mu. Ɔkwan bɛn so?\nHWƐ SU PA A AFOFORO WƆ\n9. Ɔkwan bɛn so na yebetumi de Paulo afotu no ayɛ adwuma na ‘yɛahwɛ’ nneɛma a ɛfa afoforo ho?\n9 Paulo tuu Kristofo nyinaa fo sɛ ‘wɔnhwɛ’ nneɛma a ɛfa wɔn mfɛfo gyidifo ho. (Monkenkan Filipifo 2:3, 4.) Nea na Paulo repɛ akyerɛ ara ne sɛ yɛnhwɛ ɔdom akyɛde a afoforo wɔ na yɛnka ho asɛm. Wo deɛ hwɛ sɛ obi aba wo nkyɛn na wama woahu nneɛma a wobɔ mu mmɔden. Ɛbɛka wo sɛn? Ɛba saa a, ɛbɛka wo ma woayɛ pii. Enti sɛ yɛma yɛn nuanom hu sɛ wɔsom bo a, ɛbɛhyɛ wɔn nkuran ma wɔanya nkɔso wɔ Yehowa som mu.\n10. Henanom paa na ɛsɛ sɛ yɛma yɛn ani ku wɔn ho?\n10 Obiara pɛ sɛ ohu sɛ ne ho hia. Nanso sɛ yɛreka a, mmerante ne anuanom mmarima a wɔabɔ asu foforo na ɛsɛ sɛ yɛboa wɔn na yɛma yɛn ani ku wɔn ho paa. Ɛbɛma wɔahu sɛ yennyaa wɔn mu, na mmom wɔn ho hia wɔ asafo no mu. Bible no hyɛ anuanom mmarima nkuran sɛ wɔnyere wɔn ho na wɔatumi de asɛyɛde pii ahyɛ wɔn nsa wɔ asafo no mu. (1 Tim. 3:1) Nanso sɛ yɛamma wɔanhu sɛ wɔrebɔ mmɔden a, ebia wɔn abam bebu na wɔrenkeka wɔn ho sɛnea ɛsɛ.\n11. (a) Dɛn na ɔpanyin bi yɛ de boaa aberante bi a na ɔfɛre ade? (b) Dɛn na wubetumi asua afi Julien asɛm no mu?\n11 Asafo mu panyin bi a ɔde Ludovic kae sɛ bere a ɔyɛ abarimaa no, na anuanom ani ku ne ho, na eyi boaa no paa. Ɔkae sɛ: “Sɛ mema onuabarima bi hu sɛ m’ani ku ne ho a, ɛma onya nkɔso ntɛmtɛm.” Aberante baako a Ludovic boaa no ne Julien. Ludovic hui sɛ Julien yɛ obi a ɔfɛre ade, na sɛ ɛtɔ da na ɔpɛ sɛ ɔkeka ne ho yɛ pii a, na nneɛma ayɛ nwonworann. Nanso Ludovic kae sɛ: “Julien yam ye, na ɛnyɛ no den sɛ ɔbɛboa afoforo wɔ asafo no mu. Enti manka biribi a ɛbɛma n’abam abu. Mmom mehwɛɛ su pa a ɛwɔ ne ho, na mehyɛɛ no nkuran sɛ ɔnyere ne ho.” Akyiri yi wɔpaw Julien asafo mu somfo, na seesei ɔyɛ daa kwampaefo.\nBOA WƆN MA WƆNYƐ PII\n12. Dɛn na ehia na yɛatumi aboa yɛn nuanom ma wɔayɛ pii? Ma nhwɛso.\n12 Sɛ yebetumi aboa yɛn nuanom ma wɔayɛ pii a, ehia sɛ yɛde yɛn ani to fam. Julien asɛm no ma yehu sɛ ɛsɛ sɛ yɛhwɛ tra wɔn mmerɛwyɛ, na yɛde yɛn ani si su pa a wokura ne ɔdom akyɛde a wɔwɔ so. Saa ara na Yesu yɛɛ ɔsomafo Petro. Ɛtɔ da a na Petro nsi pi, nanso Yesu huu su pa a ɔwɔ na ɔkae sɛ daakye obegyina pintinn sɛ ɔbotan.—Yoh. 1:42.\n13, 14. (a) Sɛ yɛhwɛ Marko asɛm no a, dɛn na ɛkyerɛ sɛ na Barnaba wɔ nhumu? (b) Mmoa bɛn na onua bi de maa Alexandre, na dɛn na efii mu bae? (Hwɛ mfonini a ɛwɔ adesua yi mfiase no.)\n13 Sɛ yɛhwɛ Barnaba sɛɛ a, na ɔwɔ nhumu, enti otumi boaa Yohane a wɔsan frɛ no Marko no. (Aso. 12:25) Paulo asɛmpatrɛw akwantu a edi kan mu no, na ɔne Barnaba na ɛnam, na na Marko som wɔn. Nanso bere a woduu Pamfilia no, Marko gyaw wɔn hɔ. Paulo ne Barnaba de wɔn ani kyerɛɛ atifi fam toaa akwantu no so. Saa bere no na nsɛmmɔnedifo hyɛ pɔw mu hɔ, nanso wɔbɛyɛ dɛn? Wɔn nkutoo faa hɔ kɔe. (Aso. 13:5, 13) Ampa, Marko de wɔn sii mu, nanso Barnaba amfa n’ani ansi ne mmerɛwyɛ so. Mmom yebetumi aka sɛ ɔhwɛɛ adepa a ɛwɔ ne ho, na ebia ɔmaa Marko ntetee a ohia. (Aso. 15:37-39) Eyi boaa Marko ma ɔbɛyɛɛ Kristoni barima mua. Anikasɛm mpo ne sɛ, bere a Paulo da afiase wɔ Roma no, na Marko wɔ ne nkyɛn. Enti bere a Paulo rekyerɛw krataa akɔma Kristofo a wɔwɔ Kolose no, ɔde Marko nkyia kɔmaa wɔn. Nokwasɛm ne sɛ Paulo kaa ne ho asɛmpa wɔ krataa no mu. (Kol. 4:10) Sɛ wo ne Barnaba a, hwɛ sɛnea anka w’ani begye sɛ Paulo hyɛɛ da kae sɛ ohia Marko!—2 Tim. 4:11.\n14 Onua bi a ɔde Alexandre yɛ asafo mu panyin seesei, na ɔkae mmoa a ɔpanyin bi de maa no. Tie n’anom asɛm: “Bere a meyɛ aberante no, ade baako a na misuro paa ne sɛ mɛbɔ mpae wɔ baguam. Ɔpanyin bi kyerɛɛ me nea mɛyɛ de asiesie me ho ansa na mabɔ mpae ne nea mɛyɛ a ehu nka me. Ɔpanyin no anka sɛ ɔremma memmɔ mpae bio. Nokwasɛm ne sɛ na ɔtaa ma mebɔ mpae wɔ asɛnka nhyiam ase. Afei nkakrankakra ehu no brɛɛ ase koraa.”\n15. Dɛn na Paulo de kyerɛe sɛ n’ani sɔ nea ne nuanom yɛ?\n15 Sɛ yehu su pa bi wɔ yɛn nua Kristoni bi ho a, yegye bere kamfo no anaa? Yɛhwɛ Romafo ti 16 a, yebehu sɛ Paulo kaa anuanom bɛboro 20 ho asɛm, na ɔkyerɛɛ nea ɛwɔ wɔn ho a n’ani gye ho. (Rom. 16:3-7, 13) Ɛho nhwɛso ni: Paulo kae sɛ Androniko ne Yunia ‘baa Kristo mu’ akyɛ sen no, kyerɛ sɛ na wɔwɔ boasetɔ. Bio nso Paulo de ne nkyia kɔmaa Rufu maame, na nea ɔka faa maame no ho ma yehu sɛ na ne yam yɛ na wantoto Paulo agyaagyaamu koraa.\nFrédéric (benkum) hyɛɛ Rico nkuran ma osii ne bo sɛ ɔbɛsom Yehowa (Hwɛ nkyekyɛm 16)\n16. Sɛ yɛkamfo mmofra a, dɛn na ebetumi afi mu aba?\n16 Sɛ yɛkamfo afoforo a, biribi pa betumi afi mu aba. Yɛnhwɛ abarimaa bi a ofi France a ɔde Rico. Ná ne papa nyɛ Yehowa Dansefo, enti na ɔmpene so sɛ ɔbɛbɔ asu. Eyi maa Rico werɛ howee, efisɛ na osuro sɛ anhwɛ a ɔbɛtena hɔ ara akosi sɛ obefuw abogyesɛ ansa na wabɔ asu. Rico kɔ sukuu nso a, ne mfɛfo mma ne ho ntɔ no; sɛ́ wɔredi ne ho fɛw ara ni. Na ɔpanyin bi a ɔde Frédéric ne Rico sua ade. Frédéric kae sɛ: “Mekamfoo Rico, na mema ohui sɛ ɔsɔretia a ɛte saa mma kwa; nea ɛkyerɛ ara ne sɛ ɔwɔ akokoduru a ɔde ka ne gyidi ho asɛm kyerɛ afoforo.” Asɛm yi hyɛɛ Rico mpamden maa ɔyeree ne ho sɛ obenya nkɔso, na ɔne ne papa ntam nso yɛɛ kama. Eyi nti bere a odii mfe 12 no, ɔbɔɔ asu.\nJérôme (nifa) boaa Ryan ma ɔbɛyɛɛ ɔsɛmpatrɛwfo (Hwɛ nkyekyɛm 17)\n17. (a) Yɛbɛyɛ dɛn aboa anuanom mmarima ma wɔanya nkɔso? (b) Mmoa bɛn na ɔsɛmpatrɛwfo bi de maa anuanom mmerante? Dɛn na efii mu bae?\n17 Bere biara a onua bi bɛyɛ biribi a ɛsɔ ani na yɛbɛkamfo no no, ɛkanyan no ma ɔyere ne ho sɛ ɔbɛsom Yehowa yiye. Sylvie * yɛ onuawa bi a watena France Betel mfe pii. Ɔkae sɛ anuanom mmaa nso betumi akamfo anuanom mmarima. Mpɛn pii no, mmaa tumi hu nneɛma nketenkete a mmarima nhu. Enti nkamfo a anuanom mmaa de bɛma no bɛhyɛ nea mmarima a wɔn ho akokwaw de ma no mu den. Onuawa yi kae sɛ: “Mede ayɛ m’asɛde sɛ mɛkamfo anuanom.” (Mmeb. 3:27) Jérôme yɛ ɔsɛmpatrɛwfo wɔ French Guiana. Waboa mmerante pii ma wabɛyɛ asɛmpatrɛwfo. Ɔkae sɛ: “Sɛ mmerante bɔ biribi ho mmɔden wɔ asɛnka mu anaa wɔma mmuae a ɛtɔ asom a, mekamfo wɔn, na eyi pusuw wɔn ma wɔyɛ pii.”\n18. Sɛ wo ne anuanom mmerante bom yɛ adwuma a, mfaso bɛn na ɛwɔ so?\n18 Sɛ yɛka yɛn nuanom ba yɛn ho anaa yɛne wɔn bom yɛ ade a, yenya hokwan hyɛ wɔn nkuran ma wɔyɛ pii wɔ Yehowa som mu. Nhwɛso bi ni: Ɔpanyin bi betumi ama onua aberante bi atwe nsɛm bi afi jw.org a ebetumi aboa anuanom nkwakoraa ne mmerewa a wonni kɔmputa. Anaa sɛ worekɔyɛ adwuma bi wɔ Ahenni Asa so a, adɛn nti na womma onua aberante bi mmɛka wo ho? Woyɛ saa a, ɛbɛma woahu ɔdom akyɛde a yɛn nuanom nkumaa yi wɔ ne wɔn mmɔdenbɔ na woakamfo wɔn.—Mmeb. 15:23.\nMONTETE WƆN MMA DAAKYE\n19, 20. Adɛn nti na ɛsɛ sɛ yɛboa afoforo ma wonya nkɔso?\n19 Bere a Yehowa yii Yosua sɛ onni Israelfo anim no, ɔka kyerɛɛ Mose sɛ ‘ɔnhyɛ Yosua nkuran’ na ‘ɔnhyɛ no den.’ (Monkenkan Deuteronomium 3:28.) Ɛnnɛ, nnipa pii resen yuu ba Yehowa ahyehyɛde no mu, na ɛho hia sɛ yenya mmarima a wobetumi adi anim wɔ asafo ahorow mu. Enti ɛsɛ sɛ asafo no mufo nyinaa boa mmarimaa ne mmarima a wɔabɔ asu foforo ma wotumi keka wɔn ho na wɔyɛ pii. Sɛ yɛyɛ saa a, wɔn mu pii de wɔn ho bɛhyɛ bere nyinaa som adwuma no mu, na bebree nso ‘afata sɛ wɔkyerɛkyerɛ afoforo.’—2 Tim. 2:2.\n20 Sɛ yɛwɔ asafo bi mu oo, sɛ nso yɛwɔ kuw bi a ennya nyɛɛ asafo mu oo, momma yɛn nyinaa ntete yɛn nuanom mma daakye. Ade baako a ebetumi aboa yɛn ma yɛayɛ saa ne sɛ yebesuasua Yehowa na yɛahwɛ nneɛma pa a ɛwɔ yɛn nuanom ho.\n^ nky. 17 Wɔasesa din no.


Забур 60 CARS - Nnwom 60 ASCB\nDawid “Miktam” dwom. Wɔde yɛ nkyerɛkyerɛ. Ɔtoo no ɛberɛ a ɔne Aram Naharanfoɔ ne Aram Sabafoɔ koeɛ na Yoab sane kɔkumm Edomfoɔ mpem dumienu wɔ Nkyene Bɔnhwa mu no.\n1Ao Onyankopɔn, woapo yɛn, woabɔ yɛagu;\nwo bo afu yɛn, nanso gye yɛn bio!\n2Woawoso asase no na woapae mu;\ntoatoa deɛ abubuo no, ɛfiri sɛ, ɛrehinhim.\n3Woama wo nkurɔfoɔ ahunu mmerɛ bɔne;\nwoama yɛn nsã a ɛma yɛtɔ ntentan.\n4Nanso wɔn a wɔsuro wo deɛ, woama wɔn frankaa so\nsɛ wɔntu ntia kuntun no.\n5Gye yɛn nkwa na fa wo nsa nifa boa yɛn,\nna ama wɔn a wodɔ wɔn no anya nkwa.\n6Onyankopɔn akasa firi kronkronbea sɛ,\n“Nkonim mu, mɛkyɛ Sekem mu,\nna masusu Sukot bɔnhwa no.\n7Gilead wɔ me, Manase wɔ me;\nEfraim yɛ me dadeɛ kyɛ,\nɛna Yuda yɛ mʼahempoma.\n8Moab yɛ me dwaresɛn,\nEdom so na meto me mpaboa guo;\nna meteam nkonimdie so gu Filistifoɔ so.”\n9Hwan na ɔde me bɛkɔ kuropɔn a wɔabɔ ho ban no mu?\nHwan na ɔbɛdi mʼanim akɔ Edom?\n10Ɛnyɛ wo, Ao Onyankopɔn, wo a woapo yɛn\nna wone yɛn akodɔm ankɔ sa bio no?\n11Boa yɛn tia ɔtamfoɔ no,\nna ɔdasani mmoa nka hwee.\n12Onyankopɔn wɔ yɛn afa yi, yɛbɛdi nkonim,\nna ɔbɛtiatia yɛn atamfoɔ so.\nASCB : Nnwom 60


Memeneda. Ayɛwoho da 4, afe 2020\nAnokwale by GhanaThink, date(2019-9-19) - Wukuda. Ayɛwoho da 1, afe 2020. 𓀠 30\nObi tɔ abɔdinkrataa.\nSɛdea e hu abɔdinkrataa bɔne.\nE tumi hwehwɛ adwumakuw wɛbsaete wɔ, "https://nab.gov.gh".\nNAB tumi sese wo abɔdinkrataa amanaman.


Hena Ne Yehowa? ‘Hwɛ! Yɛn Nyankopɔn Ni’ | Bɛn\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Tswana Turkish Twi Ukrainian Umbundu Uruund Venda Vietnamese Xhosa Yoruba Zulu\n‘Hwɛ! Yɛn Nyankopɔn Ni’\n1, 2. (a) Nsɛm bɛn na wobɛpɛ sɛ wubisa Onyankopɔn? (b) Dɛn na Mose bisaa Onyankopɔn?\nSO WUBETUMI ayɛ Onyankopɔn a wo ne no rebɔ nkɔmmɔ ho mfonini wɔ w’adwenem? Adwene a wubenya kɛkɛ sɛ amansan Hene no rekasa akyerɛ wo no—ma ehu tumi ka wo! Nea edi kan no, wotwentwɛn wo nan ase, na afei wutumi yi ano. Otie, ogye so, na ɔma wunya abotɔyam mpo de bisa no asɛm biara a wopɛ. Afei, asɛm bɛn na wubebisa no?\n2 Tete no, ɔbarima bi baa tebea a ɛte saa mu. Ná ne din de Mose. Nanso, ebia asɛm a obisaa Onyankopɔn no bɛyɛ wo nwonwa. Wammisa n’ankasa, ne daakye, anaa adesamma tebea mpo ho asɛm. Mmom no, obisaa Onyankopɔn din. Ebia ɛno bɛyɛ wo nwonwa, efisɛ na Mose nim Onyankopɔn din ankasa dedaw. Ɛnde, ɛbɛyɛ sɛ na n’asɛmmisa no wɔ ntease a ɛkɔ akyiri. Nokwarem no, ɛno ne asɛm a ɛho hia sen biara a na Mose betumi abisa. Mmuae no fa yɛn nyinaa ho. Ebetumi aboa wo ma woayɛ ade a ɛho hia a ɛbɛma woabɛn Onyankopɔn. Ɔkwan bɛn so? Ma yensusuw saa nkɔmmɔbɔ a ɛyɛ anigye no ho.\n3, 4. Nsɛm a esisii bɛn na ɛmaa Mose ne Onyankopɔn bɔɔ nkɔmmɔ, na dɛn ne asɛm pɔtee a na ɛwɔ nkɔmmɔbɔ no mu?\n3 Ná Mose adi mfirihyia 80. Ná watu afi ne nkurɔfo, Israelfo a wɔyɛ nkoa wɔ Misraim no mu mfirihyia aduanan. Da koro, bere a na ɔrehwɛ n’asebarima nguan no, ohuu anwonwade bi. Ná nkyɛkyerɛ bi redɛw, nanso na ɛnhyew. Ɛkɔɔ so dɛwee, na ɛhyerɛn sɛ kanea a esi bepɔw so. Mose kɔɔ ho kɔhwɛe. Hwɛ sɛnea ɛbɛyɛ sɛ ɔbɔɔ piriw bere a ɔtee sɛ ɛnne bi fi ogya no mu rekasa kyerɛ no no! Onyankopɔn nam ɔbɔfo kasamafo bi so ne Mose bɔɔ nkɔmmɔ bere tenteenten. Na sɛnea ebia wunim no, Onyankopɔn maa Mose a na ɔretwetwe ne ho no adwuma sɛ onnyaw n’asetra a na asomdwoe wom no hɔ, na ɔnsan nkɔ Misraim nkogye Israelfo mfi nkoasom mu.—Exodus 3:1-12.\n4 Afei, na Mose betumi abisa Onyankopɔn asɛm biara a ɔpɛ. Nanso, hyɛ asɛm a obisae no nsow: “Na sɛ midu Israelfo nkyɛn, na meka mekyerɛ wɔn sɛ: Mo agyanom Nyankopɔn na asoma me mo nkyɛn, na wɔka kyerɛ me sɛ: Ne din de dɛn a, dɛn na minse wɔn?”—Exodus 3:13.\n5, 6. (a) Nokware a ɛho hia titiriw bɛn na Mose asɛmmisa no kyerɛ yɛn? (b) Adeyɛ a asɛm wɔ ho bɛn na wɔde aba Onyankopɔn din ankasa so? (d) Dɛn nti na Onyankopɔn din a wayi akyerɛ adesamma no ho hia yiye?\n5 Nea edi kan koraa no, saa asɛmmisa no kyerɛ yɛn sɛ Onyankopɔn wɔ din. Ɛnsɛ sɛ yebu nokwasɛm titiriw yi adewa. Nanso, nnipa pii bu no adewa. Wɔayi Onyankopɔn din ankasa afi Bible nkyerɛase pii mu na wɔde abodin ahorow te sɛ “Awurade” ne “Onyankopɔn” na ahyɛ ananmu. Eyi yɛ nneɛma a ɛyɛ awerɛhow na asɛm wɔ ho sen biara a wɔayɛ wɔ nyamesom din mu no biako. Anyɛ yiye koraa no, sɛ wuhyia obi a dɛn ne ade a edi kan a woyɛ? Ɛnyɛ ne din na wubisa? Saa ara na ɛte wɔ Onyankopɔn a wubehu no no ho. Ɔnyɛ obi a onni din a ɔmpɛ nnipa na wontumi nhu no, anaasɛ wɔnte n’asɛm ase. Ɛwom sɛ yentumi nhu no de, nanso ɔwɔ nipasu, na ɔwɔ din—Yehowa.\n6 Afei nso, sɛ Onyankopɔn yi ne din ankasa adi a, na ade kɛse bi a ɛyɛ nwonwa rebesi. Ɔto nsa frɛ yɛn sɛ yemmehu no. Ɔpɛ sɛ yɛde hokwan a yɛwɔ no di dwuma de paw nea eye sen biara wɔ asetra mu—sɛ́ yɛbɛbɛn no. Nanso, Yehowa ayɛ pii sen ne din a wabɔ akyerɛ yɛn. Wakyerɛ yɛn onii ko a ɔyɛ nso.\nNea Onyankopɔn Din Kyerɛ\n7. (a) Onyankopɔn ankasa din kyerɛ dɛn? (b) Dɛn na na Mose pɛ sɛ ohu ankasa bere a obisaa Onyankopɔn Ne din no?\n7 Yehowa ankasa na ɔpaw ne din, edin a ɛkyerɛ biribi titiriw. Edin “Yehowa” no kyerɛ “Nea Ɔma Ɛyɛ Hɔ.” Ɔda nsow wɔ amansan no mu, efisɛ ɔno na ɔbɔɔ nneɛma nyinaa, na ɔma n’atirimpɔw nyinaa ba mu. Ɛno ankasa yɛ ade a ɛsɛ sɛ ɛma yesuro no. Nanso, so nea Onyankopɔn din kyerɛ ara ne sɛ ɔno na ɔbɔɔ nneɛma? Ɛda adi sɛ na Mose pɛ sɛ ohu nneɛma pii. Nokwasɛm ne sɛ na Mose nim sɛ Yehowa ne Ɔbɔadeɛ no, na na onim Onyankopɔn din. Na Onyankopɔn din no nyɛ foforo. Na nkurɔfo de adi dwuma mfehaha pii. Akyinnye biara nni ho sɛ, bere a Mose bisaa Onyankopɔn din no, na ɔrebisa onii a edin no gyina hɔ ma no no ho asɛm. Nokwarem no, na ɔreka sɛ: ‘Wo ho asɛm bɛn na metumi aka akyerɛ wo man Israel a ɛbɛma wɔanya wo mu gyidi, na ama wɔagye adi sɛ wubegye wɔn ampa?’\n8, 9. (a) Ɔkwan bɛn so na Yehowa buaa Mose asɛmmisa no, na mfomso bɛn na ɛwɔ sɛnea wɔtaa kyerɛ Ne mmuae no ase no ho? (b) Asɛm “mɛyɛ nea mɛyɛ” no kyerɛ dɛn?\n8 Yehowa rebua no, ɔdaa ne nipasu fã bi a ɛyɛ anika adi. Ɛyɛ biribi a ɛfa nea ne din no kyerɛ ho. Ɔka kyerɛɛ Mose sɛ: “Mɛyɛ nea mɛyɛ.” (Exodus 3:14, NW) Bible nkyerɛase pii kenkan wɔ ha sɛ: “Me ne nea mene.” Nanso, sɛnea wɔde ahwɛyiye kaa asɛm no da no adi sɛ na ɛnyɛ sɛ Onyankopɔn resi wɔ a ɔwɔ hɔ so dua kɛkɛ. Mmom no, na Yehowa rekyerɛkyerɛ Mose—ne yɛn nyinaa—sɛ ‘ɔbɛyɛ’ anaasɛ ɔbɛyɛ ne ho sɛnea ehia sɛ ɔyɛ biara na ama wadi Ne bɔhyɛ ahorow so. J. B. Rotherham nkyerɛase no da nkyekyɛm yi adi pefee sɛ: “Mɛyɛ Me ho sɛnea mepɛ biara.” Hebri Bible ho ɔbenfo bi kyerɛkyerɛ kasasin no mu saa kwan yi so: “Sɛnea tebea anaa ahiade no te biara . . . , Onyankopɔn na ‘ɔbɛyɛ’ ahiade no ano aduru.”\n9 Dɛn na na ɛno kyerɛ ma Israelfo no? Ɛmfa ho akwanside biara a wohyiae, ɛmfa ho tebea a emu yɛ den biara a ebia wɔkɔɔ mu no, na Yehowa bɛyɛ nea ɛsɛ sɛ ɔyɛ biara de agye wɔn afi nkoasom mu na ɔde wɔn aba Bɔhyɛ Asase no so. Akyinnye biara nni ho sɛ saa din no ma wonyaa Onyankopɔn mu ahotoso. Ebetumi ama yɛanya ahotoso saa ara nnɛ. (Dwom 9:10) Dɛn ntia?\n10, 11. Ɔkwan bɛn so na Yehowa din ma yesusuw no ho sɛ obi a otumi dannan ne ho sen biara ne Agya a oye sen biara? Kyerɛkyerɛ mu.\n10 Mfatoho bi ni: Awofo nim sɛnea wɔbɛdannan wɔn ho na wɔayɛ nsakrae a ɛho hia na ama wɔahwɛ wɔn mma. Ɔwofo betumi de da koro ayɛ ɔyarehwɛfo, oduannoafo, ɔkyerɛkyerɛfo, obi a ɔde nteɛso ma, ɔtemmufo, ne nneɛma foforo pii. Nnipa pii hu nnwuma ahorow a ɛsɛ sɛ wɔyɛ no a, na wonhu nea wɔnyɛ. Wohu ahotoso a edi mu a wɔn mma da no adi wɔ wɔn mu sɛ Paapa anaa Maame betumi ahwɛ ma wɔn akuru a ɛyɛ wɔn yaw adwo wɔn, wobetumi asiesie wɔn ntam nsɛmnsɛm nyinaa, asiesie agode biara a abubu, na wɔabua asɛmmisa biara a ɛba wɔn adwene a ɛrepɛ biribi ahu bere nyinaa mu no a wɔn adwenem nyɛ wɔn nãã. Awofo binom ankasa sintɔ ahorow brɛ wɔn ase, na ɛtɔ mmere bi a ɛma wɔhaw. Wɔte nka sɛ wontumi nni asɛyɛde ahorow yi pii ho dwuma yiye koraa.\n11 Yehowa nso yɛ ɔwofo a ɔwɔ ɔdɔ. Nanso, bere a ommu n’ankasa gyinapɛn ahorow a ɛyɛ pɛ so no, biribiara nni hɔ a ontumi nyɛ mfa nhwɛ n’asase so mma wɔ ɔkwan a eye sen biara so. Enti ne din, Yehowa no, ma yesusuw ne ho sɛ Agya a oye sen biara a yebetumi anya. (Yakobo 1:17) Ankyɛ na Mose ne Israelfo anokwafo nyinaa hui sɛ Yehowa din fata no. Wɔde osuro hwɛe bere a Yehowa bɛyɛɛ Ɔsahene a onni nkogu, abɔde mu tumi nyinaa Wura, Mmarahyɛfo a obiara ne no nsɛ, Ɔtemmufo, Ɔdansifo, aduan ne nsu Mafo, ntama ne mpaboa so Korafo—ne nneɛma foforo pii no.\n12. Ɔkwan bɛn so na su a Farao daa no adi wɔ Yehowa ho no yɛ soronko wɔ Mose de ho?\n12 Enti Onyankopɔn ama wɔahu ne din ankasa, na waka ne ho nsɛm a ɛyɛ anika akyerɛ yɛn. Wada no adi mpo sɛ nea ɔka fa n’ankasa ho no yɛ nokware. Akyinnye biara nni ho sɛ Onyankopɔn pɛ sɛ yehu no. Dɛn na yɛreyɛ wɔ ho? Ná Mose pɛ sɛ ohu Onyankopɔn. Ɔpɛ a emu yɛ den saa a na Mose wɔ no kyerɛɛ n’asetra kwan, na ɛma ɔbɛnee ne soro Agya no yiye. (Numeri 12:6-8; Hebrifo 11:27) Awerɛhosɛm ne sɛ, Mose bere sofo no mu kakraa bi pɛ na na wɔwɔ ɔpɛ a ɛte saa. Bere a Mose bɔɔ Yehowa din kyerɛɛ Farao no, Misraim hene ɔhantanfo no kae sɛ: ‘Hena ne Yehowa.’ (Exodus 5:2) Farao ampɛ sɛ osua Yehowa ho ade pii. Mmom no, ɔkasa tiaa Israel Nyankopɔn no sɛ obi a ne ho nhia. Adwene a ɛte saa abu so nnɛ. Ɛmma nkurɔfo nhu nokwasɛm titiriw a ɛho hia sen biara no mu biako—sɛ Yehowa ne Amansan Hene.\nAmansan Hene Yehowa\n13, 14. (a) Dɛn nti na wɔama Yehowa abodin pii wɔ Bible mu, na ebi ne dɛn? (Hwɛ adaka a wɔato din “Yehowa Abodin Ahorow no Bi” no mu.) (b) Dɛn nti na Yehowa nkutoo na ɔfata sɛ yɛfrɛ no “Amansan Hene”?\n13 Yehowa tumi sakra ne tebea araa ma enti, ɔwɔ abodin ahorow pii a ɛfata no wɔ Kyerɛwnsɛm mu. Abodin ahorow yi nsen ne din ankasa no; mmom no, ɛkyerɛkyerɛ yɛn nea ne din no gyina hɔ ma ho nneɛma pii. Sɛ nhwɛso no, wɔfrɛ no “Amansan Hene Yehowa.” (2 Samuel 7:22, NW) Saa abodin a ɛkorɔn a epue mpɛn ɔhaha pii wɔ Bible mu no kyerɛ yɛn Yehowa dibea. Ɔno nkutoo na ɔwɔ hokwan sɛ ɔyɛ amansan nyinaa Sodifo. Susuw nea enti a ɛte saa no ho hwɛ.\n14 Yehowa da nsow sɛ Ɔbɔadeɛ. Adiyisɛm 4:11 ka sɛ: “[Yehowa, NW], wofata sɛ wugye anuonyam ne nidi ne tumi, efisɛ wo na wobɔɔ nneɛma nyinaa, na wopɛ nti na ɛyeyɛe na wɔbɔe.” Wɔrentumi nka nsɛm akɛse yi mfa obi foforo biara ho. Yehowa na ɔyɛɛ biribiara a ɛwɔ amansan yi mu! Akyinnye biara nni ho sɛ Yehowa fata nidi, tumi, ne anuonyam sɛ Amansan Hene ne nneɛma nyinaa Bɔfo.\n15. Dɛn nti na wɔfrɛ Yehowa “mmeresanten hene”?\n15 Abodin foforo a wɔde ma Yehowa nkutoo ne “mmeresanten hene.” (1 Timoteo 1:17; Adiyisɛm 15:3) Dɛn na eyi kyerɛ? Ɛyɛ den ma yɛn adwene a ɛtɔ sin no sɛ ɛbɛte ase, nanso Yehowa te hɔ daa wɔ akwan nyinaa so—tete ne daakye. Dwom 90:2 ka sɛ: “Wufi tete akyirikyiri kosi daakye akyirikyiri yɛ Onyankopɔn.” Enti Yehowa nni mfiase; ɔwɔ hɔ bere nyinaa. Wɔfrɛ no “nea ne nna akyɛ” ma ɛfata—na watra ase fi teteete a na obiara nni hɔ anaasɛ ansa na biribi foforo biara a ɛwɔ amansan yi mu reba! (Daniel 7:9, 13, 22) Hena na obetumi aka hokwan a ɔwɔ sɛ Amansan Hene no ho asɛm ma afata?\n16, 17. (a) Dɛn nti na yentumi nhu Yehowa, na dɛn nti na ɛnsɛ sɛ ɛno yɛ yɛn nwonwa? (b) Ɔkwan bɛn so na ɛda adi sɛ Yehowa yɛ obi a ɔwɔ hɔ ankasa sen biribiara a yetumi hu anaa yɛde yɛn nsa ka?\n16 Nanso, ebinom ka hokwan a ɔwɔ no ho asɛm, sɛnea Farao yɛe no. Asɛm no fã bi ne sɛ nnipa a wɔnyɛ pɛ de wɔn ho to nneɛma a wɔde wɔn ani hu so dodo. Yentumi nhu Amansan Hene no. Ɔyɛ honhom, nnipa ntumi mfa wɔn aniwa nhu no. (Yohane 4:24) Afei nso, sɛ nnipa a yɛyɛ honam ne mogya no de yɛn aniwa hu Yehowa Nyankopɔn a, nea ebefi mu aba no renyɛ papa. Yehowa ankasa ka kyerɛɛ Mose sɛ: “Wuntumi nhu m’anim, efisɛ onipa renhu m’anim nnya nkwa.”—Exodus 33:20; Yohane 1:18.\n17 Ɛnsɛ sɛ ɛno yɛ yɛn nwonwa. Ɛda adi sɛ Mose nam ɔbɔfo nanmusifo bi so huu Yehowa anuonyam kakraa bi. Dɛn na efii mu bae? Ɛno akyi no, Mose anim ‘hyerɛn’ kosii bere bi. Israelfo no suroe mpo sɛ wɔbɛhwɛ Mose anim tẽẽ. (Exodus 33:21-23; 34:5-7, 29, 30) Ɛnde, akyinnye biara nni ho sɛ onipa biara ntumi nhwɛ Amansan Hene no a ɔwɔ n’anuonyam nyinaa mu no! So eyi kyerɛ sɛ ɔnyɛ obi a ɔwɔ hɔ ankasa a yebetumi ahu no na yɛde yɛn nsa aka no? Dabi, sɛ nhwɛso no, yegye nneɛma pii a yentumi nhu no tom ntɛm ara sɛ ɛwɔ hɔ—mframa, tumi a ɛma radio kyere nsɛm, ne nsusuwii ahorow. Afei nso, Yehowa te hɔ daa, mmere a etwam, mfirihyia ɔpepepem pii a enni ano mpo, nnya ne so tumi biara! Saa kwan no so no, ɔyɛ obi a ɔwɔ hɔ ankasa sen biribi a yetumi de yɛn nsa ka anaasɛ yɛde yɛn aniwa hu, efisɛ honam fam nneɛma nyin na etumi sɛe. (Mateo 6:19) Nanso, so ɛsɛ sɛ yesusuw no ho sɛ biribi a aniwa ntumi nhu, tumi bi a enni nipasu anaa biribi a N’ankasa Yɛɛ Ne Ho a wɔnte ase? Ma yɛnhwɛ.\nOnyankopɔn a Ɔwɔ Nipasu\n18. Anisoadehu bɛn na Hesekiel nyae, na “ateasefo” baanan no a wɔbɛn Yehowa no anim no yɛ dɛn ho nsɛnkyerɛnne?\n18 Ɛwom sɛ yentumi nhu Onyankopɔn de, nanso nsɛm a ɛyɛ nwonwa bi wɔ Bible mu a ɛma yehu ɔsoro nsɛm kakra. Hesekiel ti a edi kan no yɛ nhwɛso biako. Wɔmaa Hesekiel nyaa Yehowa soro ahyehyɛde no ho anisoadehu, na ohuu ɔsoro teaseɛnam kɛse bi. Nea ɛyɛ nwonwa titiriw ne ahonhom abɔde a wɔwɔ tumi a wɔatwa Yehowa ho ahyia no. (Hesekiel 1:4-10) Saa “ateasefo” yi bɛn Yehowa, na ɛhɔ a wɔwɔ no ka Onyankopɔn a wɔsom no no ho biribi titiriw kyerɛ yɛn. Wɔn mu biara wɔ anim anan—nantwi anim, gyata anim, ɔkɔre anim, ne onipa anim. Ɛda adi sɛ eyinom yɛ Yehowa nipasu atitiriw anan no ho nsɛnkyerɛnne.—Adiyisɛm 4:6-8, 10.\n19. Su bɛn na (a) nantwi anim (b) gyata anim (d) ɔkɔre anim ne (e) onipa anim no gyina hɔ ma?\n19 Wɔ Bible mu no, wɔtaa de nantwi gyina hɔ ma tumi, na ɛfata saa, efisɛ ɔyɛ aboa a ɔwɔ ahoɔden kɛse. Wɔtaa de gyata nso gyina hɔ ma atɛntrenee, efisɛ nokware atɛntrenee hwehwɛ akokoduru, su a wonim sɛ agyata wɔ. Wonim akɔre yiye sɛ wɔwɔ ani a ehu ade yiye, na ɛma wotumi hu nneɛma nketenkete a ɛwɔ akyirikyiri kilomita pii. Enti ɔkɔre anim no bɛyɛ Onyankopɔn nyansa a ɛma ɔhwɛ ade kɔ akyiri no ho mfonini. Na onipa anim no nso ɛ? Wiɛ, onipa a wɔbɔɔ no Onyankopɔn suban so no yɛ soronko wɔ sɛnea otumi da Onyankopɔn su titiriw—ɔdɔ—adi no mu. (Genesis 1:26) Wɔtaa si Yehowa su ahorow yi—tumi, atɛntrenee, nyansa, ne ɔdɔ—so dua wɔ Kyerɛwnsɛm mu araa ma yebetumi aka ho asɛm sɛ Onyankopɔn su atitiriw.\n20. So ɛsɛ sɛ yedwen ho sɛ ebia Yehowa su asakra, na dɛn nti na wubua saa?\n20 So ɛsɛ sɛ yɛma ɛhaw yɛn sɛ ebia Onyankopɔn asakra wɔ mfirihyia mpempem pii a atwam fi bere a wɔkaa ne ho asɛm wɔ Bible mu no? Dabi, Onyankopɔn nipasu nsakra. Ɔka kyerɛ yɛn sɛ: “Me [Yehowa, NW], mensakra.” (Malaki 3:6) Sɛ́ anka Yehowa nkate bɛma wasakra ne su no, wada ne ho adi sɛ Agya pa wɔ ɔkwan a ɔfa so di tebea biara ho dwuma no ho. Ne su ahorow a ɛfata sen biara na ɔda no adi. Su ahorow anan no mu no, nea edi mu akoten ne ɔdɔ. Ɛda adi wɔ biribiara a Onyankopɔn yɛ mu. Ɔda ne tumi, atɛntrenee, ne ne nyansa adi wɔ ɔdɔ mu. Nokwarem no, Bible no ka biribi a ɛda nsow fa Onyankopɔn ne saa su yi ho. Ɛka sɛ: “Onyankopɔn ne dɔ.” (1 Yohane 4:8) Hyɛ no nsow sɛ ɛnka sɛ Onyankopɔn wɔ ɔdɔ anaasɛ Onyankopɔn yɛ ɔdɔ. Mmom no, ɛka sɛ Onyankopɔn ne dɔ. Ɔdɔ, ne su titiriw no, na ɛkanyan no wɔ biribiara a ɔyɛ mu.\n21. Sɛ yehu Yehowa su ahorow no yiye a, yɛbɛte nka dɛn?\n21 So woahu sɛ abofra ketewaa bi ateɛ ne nsa akyerɛ ne papa so de anigye ne obu a edi mũ aka akyerɛ ne nnamfo sɛ, “Me papa ni” pɛn? Onyankopɔn asomfo wɔ biribiara a wobegyina so ate nka saa wɔ Yehowa ho. Bible hyɛ bere bi a nnipa anokwafo bɛteɛm sɛ: ‘Hwɛ! Yɛn Nyankopɔn ni’ ho nkɔm. (Yesaia 25:8, 9) Dodow a wote Yehowa su ahorow ase no, dodow no ara na wobɛte nka sɛ wowɔ Agya a oye sen biara.\n22, 23. Bible no ka yɛn soro Agya no ho asɛm dɛn, na yɛyɛ dɛn hu sɛ ɔpɛ sɛ yɛbɛn no?\n22 Ɛmfa ho nea nyamesomfo ne nyansapɛfo a wɔyɛ katee akyerɛkyerɛ no—Agya yi nyɛ obi a onni tema, anaasɛ ɔmpɛ nnipa. Ɛyɛ den sɛ yɛbɛbɛn Onyankopɔn a onni tema, na Bible no nka yɛn soro Agya no ho asɛm sɛ ɔte saa. Mmom no, ɛfrɛ no ‘anigye Nyankopɔn.’ (1 Timoteo 1:11) Ɔwɔ su ahorow a ɛyɛ den ne nea edwo. Sɛ n’abɔde a wonim nyansa bu n’akwankyerɛ a wɔn yiyedi nti ɔde ama no so a, ‘ɛyɛ no yaw ne komam.’ (Genesis 6:6; Dwom 78:41) Nanso, sɛ yɛyɛ yɛn ade nyansam sɛnea N’asɛm kyerɛ a, yɛma ne ‘koma tɔ ne yam.’—Mmebusɛm 27:11.\n23 Yɛn Agya no pɛ sɛ yɛbɛn no. N’asɛm hyɛ yɛn nkuran sɛ ‘yɛnhwehwɛ Yehowa sɛ ebia yɛbɛte ne nka na yɛahu no, nso ɔne yɛn mu biara ntam kwan nware.’ (Asomafo no Nnwuma 17:27) Nanso, ɛbɛyɛ dɛn na nnipa atumi abɛn Amansan Hene no?\nYehowa Abodin Ahorow no Bi\nAde Nyinaa so Tumfoɔ. Ne tumi nni ano, na ɛyɛ nea obiara ntumi nnyina ano.—Adiyisɛm 15:3.\nAgya. Ɔne nkwa nyinaa, a daa nkwa ka ho, wura, ɔdɔ n’asomfo sɛ agya.—Mmebusɛm 27:11; Yohane 5:21.\nƆkyerɛkyerɛfo Kunini. Ɔyɛ Ɔkyerɛkyerɛfo a onim nyansa sen biara a ɛsɛ sɛ yɛhwehwɛ ne hɔ akwankyerɛ.—Yesaia 30:20; 48:17.\nƆbotan No. Ɔnsakra, ɔyɛ ɔbotantim a woguan toa no.—Deuteronomium 32:4.\nOguanhwɛfo. Ɔkyerɛ n’asomfo a wɔte sɛ nguan no kwan bɔ wɔn ho ban, yɛ wɔn honhom fam aduan ho nhyehyɛe.—Dwom 23:1.\nTI 1 ‘Hwɛ! Yɛn Nyankopɔn Ni’\nTI 2 So Wubetumi ‘Abɛn Onyankopɔn’ Ankasa?\nTI 3 ‘Kronkron, Kronkron, Kronkron Ne Yehowa’\nƆFÃ 1 ‘Ɔwɔ Tumi Kɛse’\nTI 4 ‘Yehowa Tumi So’\nTI 5 Adebɔ Tumi—“Ɔsoro ne Asase Yɛfo”\nTI 6 Tumi a Ɛsɛe Ade—‘Yehowa Yɛ Ɔdɔmmarima’\nTI 7 Tumi a Ɛbɔ Nneɛma Ho Ban—“Onyankopɔn Yɛ Yɛn Guankɔbea”\nTI 8 Tumi a Wɔde Siesie Ade—Yehowa ‘Reyɛ Ade Nyinaa Foforo’\nTI 9 “Kristo, Onyankopɔn Tumi”\nTI 10 ‘Suasua Onyankopɔn’ Wɔ Sɛnea Wode Tumi Di Dwuma no Mu\nƆFÃ 2 ‘Obi a Ɔdɔ Atɛntrenee’\nTI 11 ““N’akwan Nyinaa Yɛ Trenee”\nTI 12 ‘So Onyankopɔn Bu Ntɛnkyea?’\nTI 13 ‘Yehowa Mmara Yɛ Pɛ’\nTI 14 Yehowa Tuaa ‘Agyede Maa Nnipa Pii’\nTI 15 Yesu ‘De Atɛntrenee Asi Asase So’\nTI 16 ‘Atɛntrenee Mu’ a Yɛne Onyankopɔn Bɛnantew\nƆFÃ 3 ‘Ɔyɛ Koma Mu Nyansafo’\nTI 17 ‘O Onyankopɔn, Nyansa Bun a Emu Dɔ!’\nTI 18 Nyansa Wɔ ‘Onyankopɔn Asɛm’ Mu\nTi 19 ‘Onyankopɔn Nyansa Ahintasɛm Kronkron’\nTI 20 ‘Ɔyɛ Koma Mu Nyansafo’—Nanso Odwo\nTI 21 Yesu Da ‘Nyansa a Efi Nyankopɔn Hɔ’ Adi\nTI 22 So “Nyansa a Efi Soro” Reyɛ Adwuma W’asetra Mu?\nƆFÃ 4 “Onyankopɔn Ne Dɔ”\nTI 23 “Ɔno na Ɔdɔɔ Yɛn Kan”\nTI 24 Biribiara Ntumi “Ntetew Yɛne Onyankopɔn Dɔ Mu”\nTI 25 ‘Yɛn Nyankopɔn Ayamhyehye’\nTI 26 Onyankopɔn a ‘Wayɛ Krado sɛ Ɔde Bɔne Befiri’\nTI 27 ‘Ne Papayɛ Dɔɔso Dɛn Ara!’\nTI 28 “Wo Nko na Woyɛ Ɔnokwafo”\nTI 29 ‘Kristo Dɔ a Yebehu’\nTI 30 ‘Monkɔ so Nnantew Ɔdɔ Mu’\nTI 31 ‘Bɛn Onyankopɔn, na Ɔbɛbɛn Wo’\nText Baabi a wubetumi atwe nneɛma akenkan Bɛn Yehowa


2 Beresosɛm 13 | Intanɛt so Bible | Wiase Foforɔ Nkyerɛaseɛ\n2 Beresosɛm 13:1-22\n13 Ɔhene Yeroboam afe a ɛto so dunwɔtwe mu na Abia bedii Yuda so hene.+ 2 Odii hene mfe abiɛsa wɔ Yerusalem. Ne maame din de Mikaia*+ a ɔyɛ Gibeani+ Uriel babea. Na ɔko bɛdaa Abia ne Yeroboam ntam.+ 3 Abia de asraafodɔm, nnɔmmarima mpem ahanan a wɔahyɛ da apaw wɔn+ kɔɔ ɔko no. Na Yeroboam nso de mmarima akokodurufo a wɔn ho yɛ den mpem ahanwɔtwe a wɔahyɛ da apaw wɔn+ kohyiaa no. 4 Ɛnna Abia gyinaa Bepɔw Semaraim a ɛwɔ Efraim+ mmepɔw so no atifi, na ɔkae sɛ: “Yeroboam ne Israel nyinaa, muntie me. 5 Enti munnim sɛ Yehowa, Israel Nyankopɔn ne Dawid yɛɛ nkyene apam+ sɛ ɔde Israel ahenni bɛma ɔno+ ne ne mma+ de akosi daa? + 6 Nanso Nebat ba Yeroboam,+ Dawid ba Solomon akoa+ no sɔre tiaa+ ne wura.+ 7 Na akwasampafo+ ahuhufo+ boaboaa wɔn ho ano kodii n’akyi. Esiane sɛ na Solomon ba Rehoboam+ yɛ abofra na onni akokoduru+ nti, wɔyɛɛ den sen no, na Rehoboam antumi wɔn. 8 “Na afei mo nso moayɛ mo adwene sɛ mobɛko atia Yehowa ahenni a ɛwɔ Dawid mma nsam+ no, efisɛ modɔɔso,+ na sika nantwi mma a Yeroboam de yɛɛ anyame maa mo no ka mo ho.+ 9 Ɛnyɛ mo na moapam Yehowa asɔfo,+ Aaron mma no, ne Lewifo no? Munsisii mo so asɔfo sɛnea amanaman no ayɛ no?+ Obiara de nantwi ba biako ne adwennini ason ba a, na moayɛ no ɔsɔfo ama anyame huhuw.+ 10 Yɛn de, Yehowa ne yɛn Nyankopɔn,+ na yennyaw no. Aaron mma asɔfo no resom Yehowa, na Lewifo no nso reyɛ wɔn nnwuma.+ 11 Wɔbɔ ɔhyew afɔre ma Yehowa anɔpa anɔpa ne anwummere anwummere,+ na wɔhyew aduhuam.+ Wɔde paanoo gu sika amapa apon so de kyerɛ;+ sika akaneadua+ a wɔsɔ ɛho akanea anwummere anwummere+ no nso wɔ hɔ, efisɛ yedi Yehowa yɛn Nyankopɔn ahyɛde so,+ na mo de, moagyaw no.+ 12 Na hwɛ! Nokware Nyankopɔn no di yɛn anim,+ ɔne n’asɔfo+ ne ɔsa ntorobɛnto+ a wɔbɛbɔ agu mo so no. Enti Israel mma, mo ne Yehowa, mo agyanom Nyankopɔn no nnko,+ efisɛ ɛrensi mo yiye.”+ 13 Nanso Yeroboam maa nkurɔfo faa Yuda akyi kɔtɛw wɔn, enti eyinom wɔ wɔn anim, na atɛwfo no nso wɔ wɔn akyi.+ 14 Bere a Yudafo dan wɔn ani no, wohui sɛ dɔm no wɔ wɔn anim ne wɔn akyi+ nyinaa. Ɛnna wosu frɛɛ Yehowa,+ na asɔfo no nso hyɛn ntorobɛnto no denneennen, 15 na Yuda mmarima teɛteɛɛm denneennen.+ Na ɛbae sɛ bere a Yuda mmarima teɛteɛɛm denneennen no, nokware Nyankopɔn kaa Yeroboam ne Israel mma no nyinaa gui,+ Abia+ ne Yuda anim. 16 Israel mma guan fii Yuda anim efisɛ nokware Nyankopɔn de wɔn hyɛɛ Yuda nsa.+ 17 Na Abia ne ne nkurɔfo kunkum wɔn okunkɛse; Israelfo mmarima a wɔhyɛɛ da paw wɔn no mu mpem ahanum totɔe. 18 Saa na ɛyɛe na wɔbrɛɛ Israel mma ase saa da no; Yuda mma de, wodii nkonim efisɛ wɔde wɔn ho too Yehowa, wɔn agyanom Nyankopɔn no so.+ 19 Afei Abia de n’ani sii Yeroboam so, na ogyee nkurow yi fii ne nsam: Betel+ ne ɛho nkurow, ne Yesana ne ɛho nkurow, ne Efrain ne ɛho nkurow.+ 20 Yeroboam annya ahoɔden bio+ Abia nna mu. Na Yehowa bɔɔ no+ ma owui. 21 Abia de, onyaa ahoɔden+ ara. Ɔwaree yerenom dunan+ na ɔwoo mmabarima aduonu abien+ ne mmabea dunsia. 22 Abia ho nsɛm a aka, n’akwan ne nsɛm a ɔkae no, wɔakyerɛw ne nyinaa wɔ odiyifo Ido kyerɛwtohɔ no mu.+\n^ Ɔno ara na wɔfrɛ no Maaka wɔ 1Ahe 15:2 ne 2Be 11:20-22 no.\n2 Beresosɛm 13


Amos 7 | Intanɛt So Bible| Wiase Foforɔ Nkyerɛaseɛ\n7 Eyi na Awurade Tumfoɔ Yehowa ma mihui; hwɛ, na ɔreboaboa mmoadabi ano, bere a aba a edi akyiri no fii ase sɛ ɛreyi ne ti no.+ Eyi yɛ bere a wɔatwa ɔhene sare awie na wɔadua aba a edi akyiri no. 2 Na bere a wɔwee asase no so afifide wiei no, mekae sɛ: “O Awurade Tumfoɔ Yehowa, mesrɛ wo, fa firi.+ Yakob bɛyɛ dɛn agyina? Osua!”+ 3 Afei Yehowa sesaa n’adwene.+ Na Yehowa kae sɛ, “Ɛremma saa.” 4 Eyi na Awurade Tumfoɔ Yehowa ma mihui; hwɛ, Awurade Tumfoɔ Yehowa nam ogya so ne ne man redi asi;+ na ɛnonom ebun kɛse no mu nsu nyinaa, na ɛhyew asase no. 5 Na mekae sɛ: “O Awurade Tumfoɔ Yehowa, mesrɛ wo, gyae.+ Yakob bɛyɛ dɛn agyina? Osua!”+ 6 Afei Yehowa sesaa n’adwene.+ Na Awurade Tumfoɔ Yehowa kae sɛ, “Eyi nso remma.” 7 Eyi na ɔma mihui bio; hwɛ, na Yehowa gyina ɔfasu a wɔde prumo+ ato asi hɔ so, na na prumo hyɛ ne nsam. 8 Afei Yehowa bisaa me sɛ: “Amos, dɛn na wuhu yi?” Ɛnna mibuae sɛ: “Ɛyɛ prumo.” Na Yehowa ka kyerɛɛ me sɛ: “Mede prumo besi me man Israel mfinimfini.+ Na merenhu no mmɔbɔ bio.+ 9 Isak sorɔnsorɔmmea+ nyinaa bɛdan amamfõ na Israel kronkronbea+ asɛe;+ na mɛtwe nkrante wɔ Yeroboam fie so.”+ 10 Ɛnna Betel+ sɔfo Amasia soma kɔɔ Israel hene Yeroboam+ nkyɛn kɔka kyerɛɛ no sɛ: “Amos apam wo ti so wɔ Israel fie pɛɛ.+ Asase no ntumi nkora ne nsɛm nyinaa so.+ 11 Amos se, ‘Yeroboam bewu nkrante ano; na nea ɛbɛyɛ biara Israel befi n’asase so akɔ nkoasom mu.’”+ 12 Na Amasia ka kyerɛɛ Amos sɛ: “Ɔdehufo,+ guan kɔ Yuda asase so kodidi wɔ hɔ na hyɛ nkɔm wɔ hɔ. 13 Na Betel ha de, nhyɛ nkɔm bio,+ efisɛ ɛyɛ ɔhene kronkronbea+ ne ahenni fie.” 14 Ɛnna Amos ka kyerɛɛ Amasia sɛ: “Ná menyɛ odiyifo anaa odiyifo ba;+ mmom na mehwɛ mmoa+ na mifitifiti sikamɔɔ nnuaba ho nso. 15 Afei Yehowa ma migyaee mmoa no hwɛ, na Yehowa ka kyerɛɛ me sɛ, ‘Kɔhyɛ nkɔm kyerɛ me man Israel.’+ 16 Enti afei tie Yehowa asɛm, ‘So woreka sɛ: “Nhyɛ Israel ho nkɔm,+ na nka asɛm biara+ ntia Isak fie”? 17 Enti nea Yehowa aka ni: “Wo yere bɛyɛ aguaman wɔ kurow no mu.+ Na wo mmabarima ne wo mmabea bɛtotɔ nkrante ano. Na wɔbɛtwe susuhama ato w’asase so akyɛ afa. Na wo nso, wubewu asase a ɛho ntew so,+ na Israel befi n’asase so akɔ nkoasom mu.”’”+


19 Akyiri yi, wɔkɔka kyerɛɛ Yoab sɛ: “Hwɛ! Ɔhene resu, na ɔredi Absalom ho awerɛhow.”+ 2 Enti nkonim a wodii saa da no dan nnipa no nyinaa awerɛhow, efisɛ da no, nnipa no tee sɛ wɔrekeka sɛ: “Ɔhene redi ne ba no ho yaw.” 3 Na nnipa no wiawiaa wɔn ho baa kurow no mu+ saa da no, sɛnea nnipa a woguan ɔko mu de aniwu wiawia wɔn ho kɔ no. 4 Na ɔhene de, na wakata n’anim, na ɔhene kɔɔ so de nne kɛse teɛɛm sɛ: “Me ba Absalom! Absalom, me ba yi, me ba yi!”+ 5 Na Yoab baa ɔhene nkyɛn wɔ fie hɔ bɛkae sɛ: “Wo nkoa a wɔagye wo kra+ ne wo mmabarima+ ne wo mmabea+ kra ne wo yerenom+ kra ne w’ayefam+ kra no, ɛnnɛ woahyɛ wɔn nyinaa aniwu, 6 efisɛ woadɔ w’atamfo na woatan w’adɔfo. Ɛnnɛ woakyerɛ sɛ asahene ne nkoa nyɛ hwee mma wo; ɛnnɛ na mahu sɛ, sɛ Absalom te nkwa mu na yɛn a yɛaka nyinaa awuwu nnɛ a, anka eye wɔ w’ani so. 7 Na afei sɔre fi adi, na kɔka asɛm bi kyerɛ wo nkoa fa dwudwo wɔn bo,+ efisɛ meka Yehowa ntam sɛ, sɛ woamfi adi a, obiara rentena wo ho anadwo yi,+ na anka ɛbɛkyɛn bɔne a aba wo so fi wo mmeranteberem de abedu sesɛɛ no nyinaa.” 8 Ɛnna ɔhene sɔre bɛtenaa kurow pon+ no mu, na wɔkɔka kyerɛɛ nnipa no nyinaa sɛ: “Ɔhene abɛtena kurow pon no mu.” Na nkurɔfo no nyinaa baa ɔhene anim. Na Israel de, na wɔaguan ma obiara kɔ ne fie.+ 9 Na nnipa no nyinaa ne wɔn ho hamee Israel mmusuakuw nyinaa mu, na wɔkae sɛ: “Ɔhene na ogyee yɛn fii yɛn atamfo nsam,+ na ɔno ara nso na oyii yɛn fii Filistifo nsam; seesei Absalom nti waguan afi asase yi so.+ 10 Na Absalom nso a yɛsraa no sii yɛn so+ no, wawu wɔ ɔko no mu.+ Enti afei dɛn nti na monkɔfaa ɔhene nsan mmae?”+ 11 Na Ɔhene Dawid soma kɔɔ ɔsɔfo Sadok+ ne ɔsɔfo Abiatar+ hɔ sɛ: “Monkɔka nkyerɛ Yuda mpanyimfo+ sɛ, ‘Dɛn nti na motwentwɛn mo nan ase sɛ mobɛba abɛfa ɔhene asan akɔ ne fie, bere a Israel nyinaa de nkra abrɛ ɔhene faako a ɔwɔ? 12 Me nuanom ne mo; me nnompe ne me honam ne mo.+ Na dɛn nti na motwentwɛn mo nan ase sɛ mobɛba abɛfa ɔhene asan akɔ?’ 13 Na Amasa nso, monka nkyerɛ no sɛ,+ ‘Ɛnyɛ me nnompe ne me honam ne wo? Sɛ woammɛyɛ ɔsahene ansi Yoab ananmu wɔ m’anim daa+ a, Onyankopɔn ntua me ka na ɔnsan mfa bi nka ho.’”+ 14 Na ɔmaa Yuda mmarima nyinaa koma dan bae sɛ onipa biako,+ enti wɔsoma kɔka kyerɛɛ ɔhene sɛ: “Wo ne wo nkoa nyinaa, monsan mmra.” 15 Na ɔhene san bae ara beduu Yordan ho. Yuda nso kɔɔ Gilgal+ sɛ wɔrekohyia ɔhene na wɔde ɔhene atwa Yordan. 16 Ɛnna Benyaminni Gera+ ba Simei+ a ofi Bahurim+ no yɛɛ ntɛm ne Yuda mmarima no kɔe sɛ wɔrekohyia Ɔhene Dawid. 17 Ɔrekɔ no, Benyaminfo mmarima apem kaa ne ho kɔe. (Ná Saul fie akoa Siba+ ne ne mma dunum+ ne ne nkoa aduonu nso ka ne ho, na wokotwaa Yordan kɔe ansa na ɔhene bae. 18 Na otwaa asutwaree+ no sɛ ɔrekɔfa ɔhene fiefo de wɔn atwa nsu no na wayɛ nea eye n’ani so.) Na Gera ba Simei bɛkotow ɔhene anim bere a ɔrebetwa Yordan no.+ 19 Ɛnna ɔka kyerɛɛ ɔhene sɛ: “Mma me wura mmmu me fɔ, na nkae bɔne a w’akoa yɛɛ wo+ da a me wura ɔhene fii Yerusalem kɔe no, na mma ɔhene mmfa nnhyɛ ne komam.+ 20 W’akoa nim sɛ me na mayɛ bɔne, enti na ɛnnɛ madi Yosef fie+ nyinaa kan abehyia me wura ɔhene yi.” 21 Ɛhɔ ara na Seruia+ ba Abisai+ kae sɛ: “Nea Simei yɛe no, ɛnyɛ owu na ɛfata no, sɛ́ wadome nea Yehowa asra no yi?”+ 22 Nanso Dawid kae sɛ: “Mo Seruia mma, dɛn na me ne mo wɔ yɛ+ a moasɔre atia+ me nnɛ yi? Ɛnnɛ yɛ da a ɛsɛ sɛ wokum obi wɔ Israel anaa?+ Minnim sɛ ɛnnɛ da yi midi hene wɔ Israel anaa?” 23 Ɛnna ɔhene ka kyerɛɛ Simei sɛ: “Worenwu.” Na ɔhene kaa ntam kyerɛɛ no.+ 24 Saul banana Mefiboset+ behyiaa ɔhene. Ɔno de, efi da a ɔhene kɔe besi da a ɔbae asomdwoe mu no, na ɔnhohoroo ne nan ho mmubuu n’awerɛw,+ na ontwitwaa ne mfemfem+ na ɔnhoroo ne ntade. 25 Bere a ɔbaa Yerusalem behyiaa ɔhene no, ɔhene bisaa no sɛ: “Mefiboset, dɛn nti na wo ne me ankɔ?” 26 Ɛnna ɔkae sɛ: “Me wura ɔhene, me somfo+ no na ɔdaadaa me. W’akoa kae sɛ, ‘Ma menhyehyɛ afurum na mentena so ne ɔhene nkɔ,’ efisɛ w’akoa yɛ obubuafo.+ 27 Enti ɔbɛsɛee w’akoa din+ kyerɛɛ me wura. Nanso me wura ɔhene te sɛ nokware Nyankopɔn bɔfo,+ enti yɛ nea eye w’ani so. 28 Anka me papa fie nyinaa nsɛ hwee sɛ owu wɔ me wura ɔhene anim, nanso wode w’akoa aka wɔn a wodidi wo pon so+ no ho. Enti hokwan bɛn na mewɔ bio mpo sɛ mɛsan asu+ akyerɛ ɔhene?” 29 Ɛnna ɔhene ka kyerɛɛ no sɛ: “Dɛn nti na woda so ara ka wo nsɛm yi? M’asɛm ne sɛ, wo ne Siba nkyɛ asase no.”+ 30 Na Mefiboset ka kyerɛɛ ɔhene sɛ: “Seesei a me wura ɔhene asan aba ne fie asomdwoe mu yi, ma ɔmfa ne nyinaa mpo.”+ 31 Na Gileadni Basilai+ sian fi Rogelim bae sɛ ɔrebɛsen ne ɔhene akɔ Yordan ho na wakogya no wɔ Yordan ho. 32 Ná Basilai anyin yiye, na wadi mfe aduɔwɔtwe;+ ɔno na ɔmaa ɔhene aduan bere a ɔte Mahanaim no;+ ná ɔyɛ onipa kɛse paa.+ 33 Enti ɔhene ka kyerɛɛ Basilai sɛ: “Wo ne me ntwa nkɔ, na mɛma wo aduan me nkyɛn wɔ Yerusalem.”+ 34 Nanso Basilai ka kyerɛɛ ɔhene sɛ: “Me nkwa nna a aka yɛ ahe na me ne ɔhene akɔ Yerusalem? 35 Madi mfe aduɔwɔtwe nnɛ.+ Mehu papa ne bɔne mu? W’akoa bɛte nea midi ne nea menom dɛ?+ Anaa mɛte+ mmarima ne mmea nnwontofo nne bio?+ Na dɛn nti na w’akoa mmɛyɛ adesoa+ bio mma me wura ɔhene? 36 Ɔkwan kakra bi na w’akoa ne ɔhene atwa abedu Yordan ho, na dɛn nti na ɔhene de ade a ɛte sɛɛ retua me ka?+ 37 Mesrɛ wo, ma w’akoa nsan na ma minwu+ wɔ me kurom, me papa ne me maame amusiei+ nkyɛn. Hwɛ, w’akoa Kimham+ ni. Ma ɔne me wura ɔhene ntwa nkɔ, na yɛ nea eye w’ani so ma no.” 38 Ɛnna ɔhene kae sɛ: “Kimham ne me betwa akɔ, na mɛyɛ nea eye w’ani so ama no; nea wopɛ sɛ meyɛ biara mɛyɛ ama wo.” 39 Nnipa no nyinaa fii ase twaa Yordan, na ɔhene nso twae; Basilai de, ɔhene few n’ano,+ na ohyiraa+ no ma ɔsan n’akyi kɔɔ ne kurom. 40 Bere a ɔhene twa kɔɔ Gilgal+ no, Kimham ne no twae, na Yudafo nyinaa ne Israelfo fã nso de ɔhene twa kɔe. 41 Hwɛ! Israel mmarima nyinaa baa ɔhene nkyɛn, na wobisaa ɔhene sɛ: “Dɛn nti na+ yɛn nuanom Yuda mmarima no wiaa wo sɛ wɔde ɔhene ne ne fiefo ne Dawid mmarima a wɔka ne ho nyinaa betwa Yordan?”+ 42 Ɛnna Yuda mmarima nyinaa buaa Israel mmarima sɛ: “Efisɛ yɛn na ɔhene bɛn yɛn paa,+ na dɛn nti na moama asɛm yi ahyɛ mo abufuw? Yɛadi ɔhene ho biribi, anaa wakyɛ yɛn biribi?” 43 Ɛnna Israel mmarima ka kyerɛɛ Yuda mmarima sɛ: “Yɛwɔ kyɛfa du ahenni no mu,+ enti yɛdɔɔso sen mo Dawid mu. Dɛn nti na moabu yɛn animtiaa, na dɛn nti na moamma yɛanni kan+ anka sɛ yɛrekɔfa yɛn hene asan aba?” Nanso Yuda mmarima ano yɛɛ den sen Israel mmarima.


Pilato ne Herode Huu sɛ Asɛm Nni Yesu Ho | Yesu Asetena\nPilato ne Herode Huu sɛ Asɛm Nni Yesu Ho\nPILATO NE HERODE HWEHWƐƐ YESU ASƐM MU\nYesu amfa ansie Pilato sɛ ɔyɛ ɔhene. Nanso ɔmaa no huu sɛ n’Ahenni no ne Roma ahenni no mpere hwee. Yesu kaa sɛ: “M’ahennie mfiri wiase. Sɛ m’ahennie firi wiase a, anka m’asomfoɔ bɛko na wɔamfa me amma Yudafoɔ no. Nanso sɛdeɛ ɛteɛ no, m’ahennie mfiri ha.” (Yohane 18:36) Enti Yesu wɔ Ahenni, nanso ɛmfiri wiase.\nPilato amfa asɛm no anso hɔ ara. Ɔbisaa Yesu sɛ: “Ɛnneɛ na woyɛ ɔhene?” Yesu maa Pilato huu sɛ nea ɔkae no, ɔmmoa. Ɔkaa sɛ: “Wo ara na woreka sɛ meyɛ ɔhene. Yei nti na wɔwoo me, na yei nti na mebaa wiase, sɛ merebɛdi nokorɛ no ho adanseɛ. Obiara a ɔwɔ nokorɛ no afã no tie me nne.”—Yohane 18:37.\nNá Yesu adi kan aka akyerɛ Toma sɛ: “Mene ɛkwan no ne nokorɛ no ne nkwa.” Afei na Yesu rema Pilato nso ate sɛ ɔbaa asase so sɛ ɔrebɛdi “nokorɛ no” ho adanse; saa nokorɛ no fa Yesu Ahenni ho. Ná Yesu awe ahinam so sɛ owuo mu koraa a ɔbɛdi nokorɛ no ho adanse. Pilato bisaa no sɛ: “Ɛdeɛn ne nokorɛ?” Nanso wantwɛn annye ho mmuaeɛ, efisɛ na ɛyɛ no sɛ nea wate no ara dɔɔso; ɔbɛtumi agyina so abua asɛm no.—Yohane 14:6; 18:38.\nNá nkurɔfo gu abɔnten hɔ, enti Pilato san kɔɔ hɔ. Saa bere no, ɛbɛyɛ sɛ na Yesu gyina ne nkyɛn, na Pilato ka kyerɛɛ asɔfo mpanimfoɔ no ne nkurɔfo no sɛ: “Menhunu bɔne biara wɔ ɔbarima yi ho.” Asɛm no maa nkurɔfo no bo fui, na wɔkaa sɛ: “Ɔkyerɛkyerɛ wɔ Yudea nyinaa de hwanyan nnipa no, ɔfirii aseɛ mpo firii Galilea na ɔde abɛduru ha.”—Luka 23:4, 5.\nNá Yudafo no asi wɔn bo sɛ nea wɔpɛ sɛ wɔyɛ no, ɛno ara na wɔbɛyɛ, na ɛbɛyɛ sɛ ɛyɛɛ Pilato nwonwa. Saa bere no nyinaa na asɔfo no ne mpanimfoɔ no reteateam, na Pilato bisaa Yesu sɛ: “Enti wonte nsɛm bebrebe a wɔreka gu wo soɔ yi?” (Mateo 27:13) Yesu anka hwee. Pilato hwɛ sɛnea nkurɔfo atu wɔn ano agu Yesu so a ɔnka hwee no a, na ɛyɛ no nwonwa.\nBere a Yudafo no kaa sɛ Yesu ‘fii ase wɔ Galilea’ no, Pilato huu sɛ Yesu fi Galilea. Enti ɛyɛɛ no sɛ wanya kwan a ɔbɛfa so ayi ne nsa afiri asɛm no mu. Herode Antipa (Herode Ɔkɛseɛ no ba) na na ɔdi Galilea mantam so, na bere a Twam afahyɛ no rekɔ so no, na ɔwɔ Yerusalem. Enti Pilato de Yesu kɔmaa Herode. Herode yi ara na ɔmaa wɔtwaa Yohane Suboni ti. Akyiri yi a Herode tee sɛ Yesu reyɛ anwonwade no, ɛyɛɛ no sɛ gyama Yohane na anyane afiri awufo mu.—Luka 9:7-9.\nHerode tee sɛ wɔde Yesu rebrɛ no no, n’ani gyee paa. Hu a na ɔpɛ sɛ ɔhu Yesu no, ɛnyɛ sɛ na ɔpɛ sɛ ɔboa no anaasɛ ɔhwehwɛ nokware a ɛwɔ n’asɛm no mu. Nea ɛte ara ne sɛ, na “ɔpɛ sɛ [Yesu yɛ] sɛnkyerɛnne bi ma no hunu.” (Luka 23:8) Nanso Yesu anyɛ sɛnkyerɛnne biara ankyerɛ Herode. Bere a Herode bisabisaa no nsɛm mpo, wammua no. Ɛbaa saa no, Herode ne n’asraafo nyinaa dii Yesu ho “agorɔ.” (Luka 23:11) Wɔde atade tenten fɛfɛ bi hyɛɛ no dii ne ho fɛw. Afei Herode san maa wɔde Yesu kɔmaa Pilato. Ná Herode ne Pilato ani nhyia koraa, nanso Yesu asɛm no nti wɔbɛyɛɛ nnamfo.\nBere a Yesu kɔduu Pilato hɔ no, Pilato frɛɛ asɔfo mpanimfoɔ ne Yudafo mpanimfoɔ ne wɔn a wɔka wɔn ho no ka kyerɛɛ wɔn sɛ: “Mehwehwɛɛ n’asɛm mu mo anim nanso manhunu nnyinasoɔ biara wɔ deɛ mode bɔɔ onipa yi soboɔ no mu. Nokorɛm no, Herode nso anhunu bi, na ɔsan de no brɛɛ yɛn; na hwɛ! ɔnyɛɛ biribiara a ɛsɛ owuo. Enti mɛtwe n’aso na magyaa no.”—Luka 23:14-16.\nYesu a asɔfo no de no kɔmaa Pilato no, Pilato huu sɛ ɛyɛ ɔtanhunu ara kwa. Bere a Pilato gu so rehwehwɛ kwan a ɔbɛfa so agyae Yesu no, ɔnyaa nkra bi a anka ɛsɛ sɛ ɛboa no. Ɔte atemmu adwa so no, ne yere de nkra brɛɛ no sɛ: “Mfa wo ho nnye onipa tenenee yi asɛm mu koraa, na ne nti mahunu amane pii wɔ daeɛ mu nnɛ.” Ɛbɛyɛ sɛ Onyankopɔn na ɔmaa ɔsoo saa dae no.—Mateo 27:19.\nNá Pilato nim paa sɛ ɔbarima no ho nni asɛm, enti ɛsɛ sɛ ɔgyaa no. Nanso na aka kwan a ɔbɛfa so agyaa no.\nBere a Pilato bisaa Yesu sɛ ɔyɛ ɔhene no, ɛkwan bɛn na Yesu faa so kaa “nokorɛ no” kyerɛɛ no?\nDɛn na Pilato ka faa Yesu ho? Dɛn na nkurɔfo no yɛe? Dɛn na Pilato nso yɛe?\nAdɛn nti na Herode Antipa huu Yesu no, n’ani gyee? Dɛn na ɔde yɛɛ Yesu?\nAdɛn nti na na Pilato pɛ sɛ ɔgyaa Yesu?


Numeri 20 | Intanɛt So Bible| Wiase Foforɔ Nkyerɛaseɛ\n20 Afei ɔsram a edi kan no mu no, Israel asafo mũ no nyinaa baa Sina sare so,+ na wɔtenaa Kades.+ Ɛhɔ na Miriam+ wu ma wosiee no. 2 Ná nsu nni hɔ a asafo+ no bɛnom, enti wɔsoaa wɔn ho kɔɔ Mose ne Aaron so.+ 3 Na ɔman no ne Mose hamee,+ na wɔkae sɛ: “Yehui mpo a, anka bere a yɛn nuanom wuwui wɔ Yehowa anim+ no yɛn nso yewuwui bi! 4 Adɛn nti na mode Yehowa asafo aba sare yi so sɛ yɛne yɛn mmoa mmewuwu?+ 5 Na dɛn nti koraa na mupiaa yɛn fii Egypt baa asase bɔne yi so?+ Aba biara nni ha, borɔdɔma oo, bobe oo, granate akutu oo, biribi a ɛte saa biara nni ha.+ Na nsu a yɛbɛnom nso abɔ yɛn.” 6 Ɛnna Mose ne Aaron fii asafo no mu baa ahyiae ntamadan no ano, na wɔde wɔn anim butubutuw fam.+ Na Yehowa yii n’anuonyam adi kyerɛɛ wɔn.+ 7 Afei Yehowa ka kyerɛɛ Mose sɛ: 8 “Fa poma+ no kura na wo ne wo nua Aaron mfrɛ ɔman no nyinaa nhyia. Monkasa nkyerɛ ɔbotan a esi wɔn anim no na nsu befi mu aba. Afei momfa nsu a ebefi ɔbotan no mu aba no mma asafo no ne wɔn mmoa nnom.”+ 9 Enti Mose faa poma no fii Yehowa anim+ sɛnea ɔka kyerɛɛ no no. 10 Ɛnna Mose ne Aaron frɛɛ asafo no nyinaa baa ɔbotan no anim, na ɔka kyerɛɛ wɔn sɛ: “Muntie, mo atuatewfo!+ Ɔbotan yi mu na yɛmma nsu mfi mma mo anaa?”+ 11 Afei Mose maa ne poma no so de bɔɔ ɔbotan no mprenu, na nsu pii ba maa asafo no ne wɔn mmoa nyinaa nomee.+ 12 Akyiri yi Yehowa ka kyerɛɛ Mose ne Aaron sɛ: “Esiane sɛ moannye me anni na moanyɛ me kronkron+ wɔ Israelfo anim nti, moremfa asafo yi nkɔ asase a mede bɛma wɔn no so.”+ 13 Na esiane sɛ Israelfo ne Yehowa hamee nti, wɔfrɛɛ nsu no Meriba,+ na ɔma wohui sɛ ɔyɛ kronkron. 14 Afei Mose tuu nnipa fi Kades kɔɔ Edom hene+ nkyɛn kɔka kyerɛɛ no sɛ: “Nea wo nua Israel+ se ni, ‘W’ankasa wunim amanehunu a yɛafa mu.+ 15 Yɛn agyanom tu kɔɔ Egypt+ na yɛtenaa hɔ nna pii.+ Akyiri yi Egyptfo no fii ase dii yɛne yɛn agyanom ani.+ 16 Afei yesu frɛɛ Yehowa+ na ɔtee yɛn nne, na ɔsomaa ne bɔfo+ beyii yɛn fii Egypt. Seesei yɛabedu Kades wɔ wo hye so. 17 Yɛsrɛ wo ma yentwam mfa w’asase so. Yɛremfa afuw anaa bobeturo biara mu, na yɛrennom abura biara mu nsu. Yɛbɛfa ɔhene tempɔn so,+ na yɛremman nifa anaa benkum+ kosi sɛ yebetwam afi w’asase so.’” 18 Nanso Edom ka kyerɛɛ no sɛ: “Mmɛfa ha; anyɛ saa a mede nkrante behyia wo.” 19 Ɛnna Israelfo no bua see no sɛ: “Ɔkwantempɔn no so kɛkɛ na yɛbɛfa, na sɛ yɛne yɛn mmoa nom wo nsu mpo a yebetua ka.+ Nea yɛresrɛ ara ne baabi a yɛde yɛn nan betia.”+ 20 Nanso osii so kae sɛ: “Mmɛfa ha.”+ Na Edom+ boaboaa nnipa pii ano de nsa a ɛyɛ den behyiaa wɔn. 21 Enti Edom amma Israel amfa n’asase so,+ na Israel dan fii ne ho kɔe.+ 22 Afei Israelfo asafo mũ no nyinaa tu fii Kades+ baa Bepɔw Hor+ ho. 23 Ɛnna Yehowa ka kyerɛɛ Mose ne Aaron wɔ Bepɔw Hor ho wɔ Edom hye so sɛ: 24 “Wobesie Aaron akɔka ne nkurɔfo ho,+ na ne nan rensi asase a mede bɛma Israelfo no so. Nea enti a ɛte saa ne sɛ, motew atua wɔ ahyɛde a mede mae wɔ Meriba nsu ho+ no ho. 25 Fa Aaron ne ne ba Eleasar na wo ne wɔn mmra Bepɔw Hor so. 26 Na yi Aaron ntade+ no fa hyɛ ne ba Eleasar;+ na ɛhɔ na Aaron bewu akɔka n’agyanom ho.”+ 27 Enti Mose yɛɛ nea Yehowa hyɛe no pɛpɛɛpɛ, na wɔforo kɔɔ Bepɔw Hor so wɔ asafo no nyinaa anim. 28 Afei Mose yii Aaron ntade no de hyɛɛ ne ba Eleasar, na Aaron wui wɔ bepɔw no so.+ Na Mose ne Eleasar si fii bepɔw no so bae. 29 Afei asafo no nyinaa hui sɛ Aaron awu, na Israel mmusua nyinaa suu Aaron adaduasa.+


Nnwom 69 AKCB - Забур 69 CARS\n1Ao, Onyankopɔn, gye me nkwa\nna nsu no abɛdeda me kɔn mu.\n2Meremem wɔ dontori a mu dɔ mu,\nwɔ baabi a mʼanan nnya sibea.\nMadu bun mu\nna nsu abu afa me so.\n3Mafrɛ abrɛ rehwehwɛ mmoa.\nMe mene mu ayow.\nMʼani so ayɛ kusuu,\nna merehwehwɛ me Nyankopɔn.\n4Wɔn a wɔtan me kwa no\ndɔɔso sen me ti so nwi;\nwɔn a wɔtan me kwa no dɔɔso,\nwɔn a wɔhwehwɛ sɛ wɔbɛsɛe me no.\nWɔhyɛ me sɛ mennan\nnea minnwiae no mma.\n5Wo, Onyankopɔn, nim me nkwaseasɛm;\nmʼafɔdi nhintaw wo.\n6Awurade, Awurade Tweduampɔn,\nmma wɔn a wɔn ani da wo so no,\nanim ngu ase esiane me nti, Awurade, Asafo Awurade;\nmma wɔn a wɔhwehwɛ wo no\nanim ngu ase esiane me nti.\n7Wo nti migyina animka ano,\nna aniwu kata mʼanim.\n8Mete sɛ ɔhɔho wɔ me nuanom mu,\nmete sɛ ɔmamfrani wɔ me na mmabarima mu,\n9na wo fi ho mmɔdemmɔ hyɛ me so,\nwɔn a wɔbɔ wo ahohora no animtiaabu bɛda me so.\n10Sɛ mitwa adwo na midi mmuada a\nwɔbɔ me ahohora;\n11sɛ mifura atweaatam a\nnnipa de me yɛ aserewde.\n12Wɔn a wɔtete ɔpon no ano no serew me,\nna akɔwensafo de me din to dwom.\n13Nanso mɛbɔ wo mpae, Awurade,\nwɔ wʼadom bere mu;\nwɔ wʼadɔe kɛse no nti, Ao, Onyankopɔn,\nfa wo nokware nkwagye no gye me so.\n14Yi me fi dontori no mu,\nmma memmem wɔ mu;\ngye me fi wɔn a wɔtan me no nsam,\nne nsu bun mu.\n15Mma nsu nnyiri mmfa me\nanaa bun mmene me\nanaa amoa nkata me so.\n16Awurade, gye me so fi wʼadɔe a eye no mu;\nwʼadom nti, dan bɛhwɛ me.\n17Mfa wʼanim nhintaw wo somfo;\ngye me so ntɛm, na mewɔ ɔhaw mu.\n18Twiw bɛn me na gye me;\ngye me nkwa, mʼatamfo nti.\n19Wunim sɛnea wɔkasa tia me, gu mʼanim ase na wotiatia mʼanim;\nwʼani tua mʼatamfo nyinaa.\n20Kasatia ahyɛ me koma so\nama mayɛ sɛ obi a onni ɔboafo;\nmepɛɛ awerɛkyekye, nanso mannya bi,\nmepɛɛ ɔwerɛkyekyefo, nanso manhu bi.\n21Wɔde bɔnwoma guu mʼaduan mu,\nosukɔm dee me no, wɔmaa me nsa nwenweenwen.\n22Ma wɔn didipon a esi wɔn anim nyi wɔn sɛ afiri;\nma ɛnyɛ akatua ne afide mma wɔn.\n23Ma wɔn ani so nyɛ wɔn kusuu na wɔanhu ade,\nna ma wɔn akyi nkuntun afebɔɔ.\n24Hwie wʼabufuwhyew gu wɔn so;\nna ma wʼabufuw huhuhuhu no mmra wɔn so.\n25Ma wɔn fi nyɛ amamfo;\nmma obiara ntena wɔn ntamadan mu.\n26Wɔtaa wɔn a wupira wɔn no,\nwɔka wɔn a wupira wɔn no yawdi ho asɛm.\n27Fa amumɔyɛ mu amumɔyɛ ho sobo bɔ wɔn;\nmma wonnya wo nkwagye mu kyɛfa.\n28Pepa wɔn din fi nkwa nhoma no mu,\nmfa wɔn din nka atreneefo de ho.\n29Mewɔ ɔyaw ne ahohiahia mu;\nOnyankopɔn, ma wo nkwagye no mmɔ me ho ban.\n30Mede dwonto beyi Onyankopɔn din ayɛ\nna mede aseda ahyɛ no anuonyam.\n31Eyi bɛsɔ Awurade ani yiye asen nantwi,\nasen nantwinini a otua mmɛn na ɔwɔ tɔte.\n32Mmɔborɔni behu na nʼani agye,\nmo a mohwehwɛ Onyankopɔn no koma benya nkwa.\n33Awurade tie wɔn a ade ahia wɔn,\nna ommu ne nkurɔfo nneduafo animtiaa.\n34Ma ɔsoro ne asase nkamfo no,\npo ne nea ɛkeka ne ho wɔ mu nyinaa,\n35efisɛ Onyankopɔn begye Sion nkwa\nna wakyekye Yuda nkuropɔn no bio.\nAfei nnipa bɛtena mu na ayɛ wɔn de;\n36Nʼasomfo asefo na wɔbɛfa hɔ,\nna wɔn a wɔdɔ ne din no bɛtena hɔ.\nAKCB : Nnwom 69


Ebɛn Mboa na Jehovah Adasefo Asafo no Nya Fi Amansin do Ahwɛfo Hɔ?\nChristianfo Greek Kyerɛwnsɛm no taa bɔ Barnabas nye ɔsomafo Paul hɔn edzin. Dɛm mbarimba yi soom dɛ ahwɛfo akwantufo a nna wɔserasera tsetse Christianfo asafo ahorow no. Ebɛnadze ntsi a? Nna hɔn nuanom Christianfo eyiedzi ho hia hɔn papaapa. Paul kãa dɛ, nna ɔpɛ dɛ ‘ɔsan kɛsera enuanom no’ hwɛ dɛ mbrɛ hɔnho tse. Nna ɔwɔ ɔpɛ paa dɛ obotwa akwansin pii mbrɛ ɔbɛyɛ a ɔbɔkɔ akɛhyɛ hɔn dzen. (Ndwuma 15:36) Dɛmara so na hɛn ahwɛfo akwantufo no pɛ dɛ wɔyɛ ndɛ.\nWɔba bɛhyɛ hɛn nkuran. Ɔmansin do hwɛfo biara sera asafo ahorow bɛyɛ 20, na odzi dapɛn kor wɔ asafo biara mu. Ɔyɛ dɛm mprɛnu afe biara. Yebotum enya mfaso pii efi dɛm mbarimba a wɔwɔ suahũ yi hɔ, na sɛ wɔawar so a yebotum enya bi dɛmara efi hɔn yernom so hɔ. Wɔbɔ mbɔdzen dɛ wobohu mbofra nye mpanyin a wɔwɔ asafo no mu no yie. Wɔdze enyigye hwɛ kwan dɛ wɔnye hɛn bɔbɔ mu akɔ asɛnka na wɔnye hɛn akɛyɛ hɛn Bible adzesũa ahorow. Dɛm ahwɛfo yi nye asafo mu mpanyimfo no kɛserasera enuanom. Mbrɛ ɔbɛyɛ a wɔbɛhyɛ hɛn dzen no, wɔma ɔkasa ahorow a ɔhyɛ nkuran wɔ nhyiamu nye ehyiadzi ahorow ase.—Ndwuma 15:35.\nWɔkyerɛ obiara ho enyigye. Mbrɛ asafo no nye Jehovah ntamu ebusuabɔ tse no ho hia amansin do ahwɛfo paa. Wɔnye mpanyimfo nye asomfo no hyia na wosusũ nkɔenyim a asafo no enya no ho, na wɔdze afotu a mfaso wɔ do ma hɔn dɛ mbrɛ ɔbɛyɛ a wobedzi hɔn asodzi ahorow ho dwuma yie. Wɔboa akwampaaefo ma hɔn som edwuma no tu mpon. Na hɔn enyi gye ho dɛ wɔbɛbɛn hɔn a wɔaba nokwar no mu fofor no, na wɔaatse mbrɛ worinya nkɔdo no ho asɛm. Mbarimba yi mu biara fi ne pɛ mu dze noho ma dɛ “nyɛnkodwumadzifo ma” hɛn. (2 Corinthfo 8:23) Ɔsɛ dɛ yesũasũa hɔn gyedzi nye mbrɛ wɔdze hɔnho ma som Nyankopɔn no.—Hebrewfo 13:7.\nEbɛnadze ntsi na amansin do ahwɛfo serasera asafo ahorow no?\nEbɛn mfaso na ibotum enya efi hɔn nserahwɛ no do?\nHyɛ da a ɔmansin do hwɛfo no bɛba abɛsera asafo no nsew wɔ wo kalɛnda do, na amma ne kasaa a ɔbɛma no wɔ Ahendzi Asa do no mu biara ammpa wo tsir do. Sɛ epɛ dɛ ɔno anaa ne yer nye wo bɔ mu kɛyɛ wo Bible adzesũa bi wɔ dɛm dapɛn no mu mbrɛ ɔbɛyɛ a ibohu no yie a, kã kyerɛ wo Bible kyerɛkyerɛfo no.\nEbɛnadze Ntsi na Jehovah Adasefo Kɔ Ehyiadzi Akɛse Ahorow?\nAfe biara, yɛyɛ ehyiadzi etsitsir ahorow ebiasa. Ebɛn mfaso na ibotum enya efi dɛm ehyiadzi ahorow yi mu?\nYedzi nhwɛdo a Jesus yɛe aber a nna ɔwɔ asaase do no ekyir. Akwan ahorow a ɔfaa do kãa asɛmpa no bi nye dɛn?


HIV – Mmoa ne Nteaseԑ - MHAHS\nHIV - Support and Understanding (Akan)\nSe HIV/AIDS aye wo\nEye den se wobehunu se wanya HIV/AIDS, anaase wo dofopa bi anya bie. Eyi beye ampa, ne titiriw nese, wo befiri kuro a amamere ne kasa horow ahye mu ma. Se wo ne obi kye wo haw no, a ebema aye mere kakra ama wo, na wadwen nso besi wo yie.\nWo behia mmoa anaa odwumayeni boafo bi:\nSe obeboa wo ama wate wo ne wonua bi nso apomden ho nsem ase anaa?\nSe wo ne no bedi nea eha wo ne nea efa woho ho nkomo anaa?\nSe obeboa wo busuani bi ama wate nea eha wo ase anaa?\nSe obeboa wo yaresafo (doctor) ama wate wahiasem ase anaa?\nSe oko gya wo baabi anaa?\nAmanfra HIV ene Hepatitis adwuma betumi aboa ama wanya emoa biara wohia. Amanfra HIV ene Hepatitis wo mmarima ne maa adwumayefo a ebi firi Asia, Africa (abibiman mu ), Europe, Middle Eastern ene South America. Saa adwumayefo te ase yie, se yekase obi anya HIV/AIDS, na onim senea one nnipa di nkitaho efa amamere kwan so. Saa adwumafo yi betumi aboa wo, ayi nea ehye wo so no nyinaa, na waboa wo neama biara a ehia wo no mu. Ebere pa mu no wobetumi ne wadwumayeni ahyehye na mo ahyia adi nkitaho biara.\nHwan na obehunu nea eha me?\nEbia na eye wo den se wobebisa odwumayeni bi ofiri wo kurom ote wo kasa, na onim wamaere nso. Ebia na eha wo se nnipa bi a onim wo behunu yare koro a aye wo.\nAmanfra HIV ene Hepatitis adwuma fa saa neama a edidi so yi bo wo kokoamu nsem ho ban:\nWo pe a emmo wodin ankasa.\nYedwumayefo nim hia a ehia se nea wone won besusu ho no, onka nkyere obiara.\nYadwumayefo nim se asotwe bi wo ho ma won se oto mmera a apomden adwuma a ewo Australia no mu.\nYemfa nsem biara efa wo ho nkoma adwumayefo biara ebere a wo mmaa eho kwan.\nYadwumayefo nyinaa ye nwuma ahodow beberee, enonti nnipa nnim won se HIV/AIDS ho adwuma nkoaa na oye. Eyi boa ma wotumi de wo kokoamu sem sie a obiara nte bi.\nYe wo nnipa bi wo yentam a owo adwenfoforo wo won a wanya HIV/AIDS yare no bi. Yen adwumayefo nim saa nsem yi yie, eno nti yatete won efa saa nsem no ho. Kae na hunu se, mpo wompe se nea ofiri wo ara wokurom bete wo nsem a, wo betumi abusa odwumayeni bi a ofiri oman foforo so a onte wo kasa na onnim nea wofiri nso.\nNea wo wo ho kwan\nSe wo ye yarefo anaase wo hia moa nti na waba yenkyen no, eye yen asede se yede obuo bema wo na yahwe se wo nsem nyinaa nso yede besie. Se wo hwe na MHAHS odwumayeni bi anhwe wo yie, anase wamfa obuo a ese wo amma wo a, wo wo ho kwan se wo kasa mu. Wo betumi abo MHAHS adwuma panin paa no amane wo ahomatorofo (Telophone) so, anase wo betwere akoma no.\nSika sen na metua?\nEka biara nni ho mma wo. Eho nhia yen se yebewhe wo “ Meducare card” anaa ade foforo biara a ehye wo nso.\nMeye den anya obi ne no akasa?\nWo ankasa anaa wo yaresafo (doctor) betumi afere yen wo (02) 9515 1234 (anopa dekosi anwumere). Yen adwumayefo nye adwuma daa nawotwe no mu, nanso yebetumi ahyehye ama obi ahyia wo. Se wo ba na wo pese wo ka wo kurom kasa a, fere kasa nkyerase (Translating and Interpreting Service) ahomatorofo (telephone) so 131 450. Se wofere a bisa nea okyere nsem ase (translator), na se oba ahoma no so a, ma no mfere yen wo (02) 9515 1234 na eno akyi no wo betumi ne yen adi nkomo wo wo akasa wo kasa mu senea wo pe.\nSaa krataa yi watintim no wo borofo kasamu ene kasa hodow nyinaa mu, wo benya bi wo yen www.mhahs.org.au\nNsem hia bi\nSe wo pe se wo nya obi na okyere wo nsem ase wo ahomatorofo (telephone) so a, se wobefere yen a di kan fere 131450 na ka kyere nea one wo bekasa no se, onfere yen nwuma (akuo) a edidi so yi mma wo.\nHIV Nkaebo ho Nsem: (02) 9332 9700 anaa 1800 451 600\nSydney Nna mu Apomden ho Adwuma:(02) 9382 7440


Odiyifo Elia Bɔɔ Mpae Wɛnee, na Ɔtwɛnee Nso | Gyidi a Edi Mũ\nƆwɛnee, na Ɔtwɛnee Nso\n1, 2. Adwuma a ɛyɛ den bɛn na na ɛsɛ sɛ Elia yɛ, na akwan bɛn so na na ɛsono Elia ne Ahab?\nNÁ Elia pɛ sɛ ɔbɔ ne soro Agya no mpae wɔ kokoam. Nanso, na ɛnkyɛe koraa na na nnipadɔm a wɔatwa odiyifo nokwafo no ho ahyia no ahu sɛ wama ogya afi soro aba, na akyinnye biara nni ho sɛ, na wɔn mu pii pɛ sɛ wɔdɛfɛdɛfɛ no de nya n’anim dom. Ansa na Elia reforo akɔ Bepɔw Karmel atifi akɔbɔ Yehowa Nyankopɔn mpae wɔ kokoam no, na ɛsɛ sɛ ɔyɛ adwumaden bi. Ná ɛsɛ sɛ ɔne Ɔhene Ahab kɔkasa.\n2 Ná ɛsono Ahab ɛnna ɛsono Elia koraa. Ahab a na wasiesie ne ho sɛ ɔhene no yɛ oniberefo ne ɔwaefo a na ontumi nsi gyinae. Elia de, na ɔhyɛ odiyifo atade a ɛnyɛ kyenkyenee a ebia wɔde aboa nhoma anaa yoma anaa abirekyi nhwi ayɛ. Ná ɔyɛ ɔbarima a ɔwɔ akokoduru, na ɔyɛ ɔnokwafo, na na ɔwɔ gyidi. Bere a saa da no reba awiei no, na nkurɔfo no ahu nsonsonoe kɛse a ɛwɔ saa mmarima baanu no ntam yiye.\n3, 4. (a) Dɛn nti na na ɛda no ayɛ da bɔne ama Ahab ne Baal asomfo no? (b) Nsɛmmisa bɛn na yebesusuw ho?\n3 Ná ɛda no ayɛ da bɔne ama Ahab ne Baal asomfo foforo. Ná ada adi sɛ abosonsom a Ahab ne ne yere Ɔhemmaa Yesebel agye agyinam wɔ Israel mmusuakuw du ahemman mu no yɛ atoro ankasa. Ná wɔama nkurɔfo no ahu sɛ Baal yɛ ɔdaadaafo. Saa onyame a nkwa nni ne mu no antumi amma ogya kɛkɛ mpo ansɔ bere a n’adiyifo no de nne kɛse teɛteɛɛm, wɔsawee, na wɔde asekan twitwaa wɔn ho ma mogya guu wɔn no. Baal antumi ammɔ saa mmarima 450 a na wɔfata sɛ wokunkum wɔn no ho ban. Atoro nyame yi antumi anyɛ biribi foforo nso, na na n’anim rebegu ase koraa. Ná Baal adiyifo no de bɛboro mfe abiɛsa na asrɛ wɔn nyame no sɛ ɔmma osu ntɔ wɔ asase no so, nanso Baal antumi anyɛ saa. Ná ɛrenkyɛ na Yehowa ankasa ama osu atɔ de ada ne tumi adi sɛ ɔno ne nokware Nyankopɔn no.—1 Ahe. 16:30–17:1; 18:1-40.\n4 Nanso, bere bɛn na na Yehowa bɛkeka ne ho? Enkosi saa bere no, na dɛn na Elia bɛyɛ? Na dɛn na yebetumi asua afi ɔbarima a ɔwɔ gyidi yi hɔ? Momma yɛnhwɛ nea yebetumi asua bere a yɛrehwehwɛ asɛm no mu no.—Monkenkan 1 Ahene 18:41-46.\nNá N’ani Kũ Mpaebɔ Ho\n5. Dɛn na Elia ka kyerɛɛ Ahab sɛ ɔnyɛ, na so wuhu sɛ na Ahab asua biribi afi nea na asi wɔ da no mu no mu?\n5 Elia kɔɔ Ahab hɔ kɔka kyerɛɛ no sɛ: “Kɔ na kodidi na nom efisɛ mate osu kɛse nka.” So na ɔhemmɔne yi asua biribi afi nsɛm a esisii saa da no mu? Bible nhyɛ da nka, nanso biribiara nni asɛm yi mu a ɛkyerɛ sɛ onuu ne ho. Wansrɛ odiyifo no sɛ ɔmmoa no ma ɔnsrɛ Yehowa hɔ bɔne fafiri. Ahab anyɛ eyi mu biara, mmom no, ‘okodidi nomee.’ (1 Ahe. 18:41, 42) Na Elia nso ɛ?\n6, 7. Dɛn na Elia bɔɔ ho mpae, na dɛn ntia?\n6 “Elia de, ɔforo kɔɔ Karmel atifi de n’anim kobutuw fam na ɔde ne ti hyɛɛ ne nkotodwe ntam.” Bere a Ahab kodidii no, Elia nyaa hokwan de bɔɔ ne soro Agya no mpae. Hyɛ sɛnea ɔbrɛɛ ne ho ase bɔɔ mpae no nsow—Elia kotow fam, ɔbɔɔ ne mu ase araa ma anka ne ti reyɛ aka ne nkotodwe. Dɛn na na Elia reyɛ yi? Ɛho nhia sɛ yɛbɔ yɛn tirim ka biribi. Bible ka wɔ Yakobo 5:18 sɛ, Elia bɔɔ mpae maa osu tɔe. Ɛbɛyɛ sɛ ɔbɔɔ mpae a ɛte saa no wɔ Karmel atifi.\nMpae a Elia bɔe no daa no adi sɛ na nea ɔpɛ paa ne sɛ obehu sɛ Onyankopɔn apɛde ayɛ hɔ\n7 Ná Yehowa adi kan aka sɛ: “Merebɛma osu atɔ agu asase no so.” (1 Ahe. 18:1) Enti Elia bɔɔ mpae sɛ asɛm a Yehowa aka no mmra mu, sɛnea bɛyɛ mfe apem akyi no, Yesu kyerɛɛ n’akyidifo sɛ wɔmmɔ mpae no ara pɛ.—Mat. 6:9, 10.\n8. Dɛn na nea Elia yɛe no ma yesua fa mpaebɔ ho?\n8 Nea Elia yɛe no ma yesua pii fa mpaebɔ ho. Nea na ehia Elia paa wɔ ne mpaebɔ mu ne sɛ Onyankopɔn apɛde bɛyɛ hɔ. Sɛ yɛbɔ mpae a, ɛyɛ papa sɛ yɛkae sɛ: “Biribiara a yebisa sɛnea [Onyankopɔn apɛde] te no, otie yɛn.” (1 Yoh. 5:14) Ɛnde, ɛda adi sɛ ɛho hia sɛ yehu Onyankopɔn apɛde na yɛatumi abɔ mpae ma watie yɛn—eyi nti na ehia sɛ yesua Bible da biara da no. Akyinnye biara nni ho sɛ, na Elia san nso pɛ sɛ osu tɔ esiane amane a na ne kuromfo rehu no nti. Ɛda adi sɛ na anwonwade a Yehowa ayɛ ma wahu saa da no ama anisɔ ahyɛ ne koma mã. Saa ara na ɛsɛ sɛ yɛn nso yɛda anisɔ adi wɔ yɛn mpaebɔ mu na yɛda no adi sɛ yedwen afoforo ho.—Monkenkan 2 Korintofo 1:11; Filipifo 4:6.\nNá Ɔwɔ Ahotoso, na Ɔwɛnee\n9. Dɛn na Elia ka kyerɛɛ ne somfo no sɛ ɔnyɛ, na su ahorow abien bɛn na yebesusuw ho?\n9 Ná Elia wɔ awerɛhyem sɛ Yehowa bɛma osu atɔ, nanso na onnim bere ko a Yehowa bɛyɛ saa. Enti, dɛn na odiyifo no yɛe saa bere no? Hyɛ nea Kyerɛwnsɛm no ka no nsow: “Ɔka kyerɛɛ ne somfo no sɛ: ‘Mesrɛ wo, foro kɔhwɛ po fam.’ Enti ɔkɔhwɛe, na ɔkae sɛ: ‘Manhu hwee.’ Na ɔkaa no mpɛn ason kyerɛɛ no sɛ, ‘San kɔ.’” (1 Ahe. 18:43) Anyɛ yiye koraa no, yebetumi asua nneɛma abien afi nea Elia yɛe no mu. Nea edi kan no, hyɛ ahotoso a na odiyifo no wɔ no nsow. Afei, susuw sɛnea ɔwɛnee no ho.\nElia bɔɔ mmɔden paa hwehwɛɛ biribi a ɛkyerɛ sɛ Yehowa bɛma osu atɔ\n10, 11. (a) Ɔkwan bɛn so na Elia daa no adi sɛ ɔwɔ Yehowa bɔhyɛ mu ahotoso? (b) Dɛn nti na yebetumi anya ahotoso a ɛte saa?\n10 Esiane sɛ na Elia wɔ Yehowa bɔhyɛ mu ahotoso nti, ɔbɔɔ mmɔden paa hwehwɛɛ biribi a ɛkyerɛ sɛ na Yehowa rebɛma osu atɔ. Enti, ɔsomaa ne somfo no sɛ onkogyina baabi a ɛwɔ soro na ɔnhwɛ akyirikyiri sɛ obehu biribi wɔ hɔ a ɛkyerɛ sɛ osu rebɛtɔ anaa. Bere a ɔsomfo no san bae no, wamfa anigyesɛm ammrɛ no, na mmom ɔkae sɛ: “Manhu hwee.” Ná osu mmunae, na na biribiara nni hɔ a ɛkyerɛ sɛ osu rebɛtɔ. Afei, so wuhuu biribi a ɛyɛ nwonwa wɔ asɛm a Elia kae no ho? Kae sɛ, na ɛnkyɛe koraa na na Elia aka akyerɛ Ɔhene Ahab sɛ: “Mate osu kɛse nka.” Ɛyɛɛ dɛn na odiyifo no tumi kaa biribi a ɛte saa bere a na osu mmunae?\n11 Ná Elia nim bɔ a Yehowa ahyɛ. Esiane sɛ na ɔyɛ Yehowa nanmusifo ne ne diyifo nti, na ɔwɔ awerɛhyem sɛ ne Nyankopɔn bɛma N’asɛm abam. Ná Elia wɔ ahotoso araa ma na ɛte sɛ nea wate sɛ osu no retɔ. Eyi betumi ama yɛakae nea Bible ka faa Mose ho no: “Ɔkɔɔ so tintimii te sɛ nea ohu Onii a wonhu no no.” So saa na wugye Onyankopɔn di? Ɔma yɛn nneɛma pii a yebetumi agyina so anya ɔno ne ne bɔhyɛ mu gyidi a ɛte saa.—Heb. 11:1, 27.\n12. Dɛn na Elia yɛe de kyerɛe sɛ na ɔrewɛn, na ɔyɛɛ n’ade dɛn bere a ɔtee sɛ omununkum ketewa bi na ɛwɔ wim no?\n12 Nea edi hɔ no, hyɛ sɛnea Elia wɛnee no nsow. Wansoma ne somfo no pɛnkoro anaa mprenu, na mmom mpɛn ason! Ɛbɛyɛ sɛ soma a Elia kɔɔ so somaa ne somfo no mpɛn pii no maa ɔsomfo no brɛe, nanso Elia de, na n’ani abere rehwehwɛ sɛnkyerɛnne ma enti wampa abaw. Awiei koraa no, bere a ɔsomfo no kɔɔ nea ɛto so ason no, ɔbɛkae sɛ: “Hwɛ! Mihuu omununkum ketewa bi a ne kɛse te sɛ onipa nsam sɛ efi po mu reforo kɔ soro.” So wubetumi ayɛ sɛnea na ne somfo no ateɛ ne nsa de ne nsayam rekyerɛ sɛnea omununkum ketewaa bi refi Ɛpo Kɛse no mu resɔre no ho mfonini wɔ w’adwene mu? Ɛbɛyɛ sɛ ɔsomfo no nyaa adwene sɛ omununkum ketewaa no nkyerɛ hwee. Nanso, Elia de, na saa omununkum no yɛ ade titiriw ma no paa. Afei, ɔka kyerɛɛ ne somfo no ntɛm ara sɛ: “Foro kɔka kyerɛ Ahab sɛ: ‘Siesie wo teaseɛnam na sian kɔ, na osu anka wo ahyɛ ha!’”—1 Ahe. 18:44.\n13, 14. (a) Yɛbɛyɛ dɛn atumi asuasua sɛnea Elia wɛnee no? (b) Adanse bɛn na yɛwɔ a enti ɛsɛ sɛ yɛyɛ yɛn ade ntɛm so?\n13 Eyi mu nso, Elia ayɛ nhwɛso kɛse ama yɛn. Yɛn nso yɛte bere a ɛrenkyɛ Onyankopɔn bɛkeka ne ho ma n’asɛm a waka abam mu. Elia twɛnee ma osu tɔe, na saa ara na Onyankopɔn asomfo a wɔwɔ hɔ nnɛ retwɛn bere a wiase nhyehyɛe bɔne yi bɛba awiei. (1 Yoh. 2:17) Enkosi sɛ Yehowa Nyankopɔn bɛkeka ne ho no, ɛsɛ sɛ yɛkɔ so wɛn bere nyinaa sɛnea Elia yɛe no. Onyankopɔn ankasa Ba, Yesu, tuu n’akyidifo fo sɛ: “Monkɔ so nwɛn, efisɛ munnim da ko a mo Wura bɛba.” (Mat. 24:42) So na Yesu kyerɛ sɛ n’akyidifo renhu bere a awiei no bɛba koraa? Dabi, efisɛ ɔkaa nneɛma a ɛbɛkɔ so wɔ wiase, bere a awiei no rebɛn no ho nsɛm pii. Yɛn nyinaa betumi ahu “bere a ɛwɔ hɔ yi awiei” ho sɛnkyerɛnne pii no.—Monkenkan Mateo 24:3-7.\nNá omununkum ketewaa bi a efi po mu resɔre no ara dɔɔso ma Elia sɛ ɛbɛma wanya ahotoso sɛ ɛrenkyɛ na Yehowa akeka ne ho. Ɛsɛ sɛ nna a edi akyiri yi ho sɛnkyerɛnne no ka yɛn paa ma yɛyɛ ade ntɛm so\n14 Saa sɛnkyerɛnne no fã biara ma yenya adanse kɛse a edi mũ. So adanse a ɛte saa dɔɔso a ebetumi aka yɛn ma yɛayɛ yɛn ade ntɛm so wɔ ɔsom a yɛde ma Yehowa no mu? Ná omununkum ketewaa bi a efi po mu resɔre no ara dɔɔso ma Elia sɛ ɛbɛma wanya ahotoso sɛ ɛrenkyɛ na Yehowa akeka ne ho. So odiyifo nokwafo no nsa sii fam?\nYehowa De Ahotɔ ne Nhyira Bae\n15, 16. Nsɛm bɛn na esisii ntɛmntɛm, na dɛn na ɛbɛyɛ sɛ na Elia rehwɛ kwan sɛ Ahab bɛyɛ?\n15 Kyerɛwtohɔ no ka sɛ: “Omununkum maa wim yɛɛ tumm, na mframa bɔe na osu kɛse fii ase tɔe. Na Ahab de ne teaseɛnam no ani kyerɛɛ Yesreel.” (1 Ahe. 18:45) Nsɛm sisii ntɛmntɛm paa. Bere a na Elia somfo no reka odiyifo no asɛm akyerɛ Ahab no, saa omununkum ketewaa no yɛɛ kɛse maa wim nyinaa yɛɛ tumm. Mframa kɛse bi bɔe. Mfe abiɛsa ne fã akyi no, awiei koraa no, osu tɔe wɔ Israel asase no so. Asase a na akyen no nyaa nsu. Bere a osu no tɔe kɛse no, Kison asubɔnten no yirii, na akyinnye biara nni ho sɛ, ɛhohoroo Baal adiyifo a wokunkum wɔn no mogya kɔe. Ná wɔrema Israelfo asoɔdenfo no nso kwan ma wɔahohoro Baal som ho nkekae bɔne no afi asase no so.\n“Osu kɛse fii ase tɔe”\n16 Ná Elia wɔ awerɛhyem sɛ saa pɛpɛɛpɛ na ɛbɛba! Ɛbɛyɛ sɛ na ɔredwinnwen sɛnea na Ahab bɛyɛ n’ade wɔ anwonwasɛm a na ɛresisi no ho. So na Ahab benu ne ho na wasakra afi Baal som a enye no ho? Ná nsɛm a asisi saa da no ama wanya adanse a edi mũ a na obegyina so ayɛ nsakrae a ɛte saa. Nokwarem no, yɛrentumi nhu nea na Ahab redwen ho saa bere no. Nea Bible ka ara ne sɛ, ɔhene no “de ne teaseɛnam no ani kyerɛɛ Yesreel.” So na wasua biribi? So na wayɛ n’adwene sɛ ɔbɛsesa n’akwan? Nsɛm a esisii akyiri yi no ma yehu sɛ wanyɛ saa. Nanso, na ɛda no nnya mmaa awiei mmaa Ahab ne Elia nyinaa.\n17, 18. (a) Dɛn na ɛbaa Elia so bere a na ɔnam kwan so rekɔ Yesreel no? (b) Dɛn na ɛmaa Elia ho yɛɛ nwonwa wɔ mmirika a otu fii Karmel kɔɔ Yesreel no mu? (Hwɛ ase hɔ asɛm no nso.)\n17 Yehowa diyifo no nso faa ɔkwan a Ahab faa so no ara so. Ná ɔkwan a ɔretwa no ware, na ade resa, na na atɛkyɛ wɔ ɔkwan no so. Anwonwasɛm bi san sii.\n18 “Ná Yehowa nsa wɔ Elia so, enti ɔkyekyeree n’asen tuu mmirika kosian Ahab ho koduu Yesreel.” (1 Ahe. 18:46) Ɛda adi sɛ na “Yehowa nsa” wɔ Elia so wɔ anwonwakwan so. Ná efi hɔ rekɔ Yesreel no bɛyɛ kilomita 30, na na Elia abɔ akwakoraa. * Wo de, twa sɛnea odiyifo no twetwee n’atade tenten no kɔɔ soro, na ɔkyekyeree wɔ n’asen sɛnea ɛbɛyɛ a ne ho bɛyɛ hare na watumi atu mmirika afa ɔkwan a ɛso ayɛ atɛkyɛ no so no ho mfonini hwɛ—otuu mmirika denneennen kɔtoo ɔhene no teaseɛnam no sian no ho koraa!\n19. (a) Nkɔmhyɛ ahorow bɛn na ahoɔden a Onyankopɔn de maa Elia no ma yɛkae? (b) Bere a na Elia de mmirika rekɔ Yesreel no, dɛn paa na na onim?\n19 Hwɛ nhyira ara a Elia nyae! Ɛbɛyɛ sɛ ɛyɛɛ no nwonwa sɛ onyaa ahoɔden a ɛte saa a ebia ne mmerantebere mu mpo wannya bi no. Ebetumi ama yɛakae nkɔmhyɛ ahorow a ɛkyerɛ sɛ anokwafo benya apɔwmuden ne ahoɔden a edi mũ wɔ Paradise asase a ɛreba no mu no. (Monkenkan Yesaia 35:6; Luka 23:43) Bere a na Elia de mmirika nam ɔkwan a atɛkyɛ wɔ so no so no, na onim paa sɛ wanya n’Agya, Yehowa, a ɔno ne nokware Nyankopɔn koro no anim dom!\n20. Yɛbɛyɛ dɛn atumi anya Yehowa nhyira?\n20 Yehowa ani gye ho sɛ obehyira yɛn. Momma yɛnhwehwɛ ne nhyira; mmɔden biara a yɛbɛbɔ de ayɛ saa no fata. Ehia sɛ yɛwɛn, na yesusuw adanse a edi mũ a ɛkyerɛ sɛ ɛrenkyɛ na Yehowa akeka ne ho wɔ mmere a ɛyɛ hu na egye ntɛmpɛ yi mu ho sɛnea Elia yɛe no. Yɛwɔ nea yebegyina so paa anya Yehowa, “nokware Nyankopɔn” no bɔhyɛ mu ahotoso koraa te sɛ Elia.—Dw. 31:5.\n^ nky. 18 Eyi akyi bere tiaa bi no, Yehowa maa Elia tetee Elisa a akyiri yi wɔbɛfrɛɛ no nea “ɔde nsu gu Elia nsa so no.” (2 Ahe. 3:11) Elisa bɛyɛɛ Elia somfo, na ɛda adi sɛ na ɔboa akwakoraa no.\nDɛn na Elia yɛe de kyerɛe sɛ na n’ani kũ mpaebɔ ho?\nDɛn na Elia yɛe de kyerɛe sɛ na ɔwɔ Yehowa bɔhyɛ mu ahotoso?\nNhwɛso bɛn na Elia yɛe wɔ sɛnea wɔwɛn ho?\nNneɛma bɛn na wopɛ sɛ woyɛ de suasua Elia gyidi no?\nElia—Ɔwɛnee, na Ɔtwɛnee Nso


11 Na wɔde demmire bi a ɛte sɛ poma+ maa me, na ɔkae sɛ: “Sɔre susuw Onyankopɔn asɔrefie+ no kronkronbea ne afɔremuka ne wɔn a wɔresom wɔ hɔ no. 2 Na adiwo+ a ɛwɔ asɔrefie no kronkronbea no akyi no de, fa to nkyɛn koraa na nsusuw, efisɛ wɔde ama amanaman no,+ na wobetiatia kurow kronkron+ no so asram aduanan abien.+ 3 Na mɛma m’adansefo baanu+ afura atweaatam+ ahyɛ nkɔm+ nna apem ahanu aduosia.” 4 Eyinom na wɔde ngodua abien+ ne akaneadua+ abien no yɛ wɔn ho sɛnkyerɛnne, na wogyinagyina asase Wura no anim.+ 5 Na sɛ obi pɛ sɛ ɔhaw wɔn a, ogya fi wɔn anom bɛsɛe wɔn atamfo;+ na sɛ obi pɛ sɛ ɔhaw wɔn a, ɛsɛ sɛ wokum no saa kwan yi so. 6 Eyinom wɔ tumi sɛ wɔto ɔsoro mu+ na osu antɔ+ wɔ nna a wɔde hyɛ nkɔm no mu, na wɔwɔ tumi wɔ nsu so sɛ wɔma ɛdan mogya+ na wɔde ɔhaw nyinaa bi haw asase bere dodow biara a wɔpɛ. 7 Na sɛ wowie wɔn adansedi no a, akekaboa a ofi amoa donkudonku no mu+ ba no ne wɔn bɛko adi wɔn so nkonim na wakum wɔn.+ 8 Na wɔn afunu bɛdeda kurow kɛse no abɔnten so, nea honhom mu no wɔfrɛ no Sodom+ ne Egypt, baabi a wɔbɔɔ wɔn Wura nso asɛndua mu no.+ 9 Na nkurɔfo ne mmusuakuw ne kasa ne aman+ no mufo bɛhwɛ wɔn afunu nnansa ne fã,+ na wɔremma wɔmfa wɔn afunu ngu ada mu. 10 Na wɔn a wɔtete asase so no bedi wɔn ho ahurusi+ na wɔasɛpɛw wɔn ho, na wɔbɛmema wɔn ho akyɛde,+ efisɛ adiyifo baanu no maa wɔn a wɔtete asase so no ho yeraw wɔn. 11 Na nnansa ne fã+ no akyi no, nkwa honhom fi Onyankopɔn hɔ bɛhyɛɛ wɔn mu,+ na wɔsɔre gyinaa wɔn nan so, na ehu kɛse kaa wɔn a wohuu wɔn no. 12 Na wɔtee nne+ kɛse bi fii soro a ɛka kyerɛɛ wɔn sɛ: “Momforo mmra ha.”+ Na wɔforo kɔɔ soro wɔ omununkum mu, na wɔn atamfo huu wɔn. 13 Na saa dɔn no ara mu asasewosow kɛse bi sii, na kurow no mu nkyem du+ mu biako hwee ase, na asasewosow no kunkum nnipa mpem ason, na wɔn a aka no bɔɔ hu, na wɔhyɛɛ ɔsoro Nyankopɔn anuonyam.+ 14 Mmusu+ a ɛto so abien no atwam. Hwɛ! Mmusu a ɛto so abiɛsa no reba ntɛm. 15 Na ɔbɔfo a ɔto so ason no hyɛn ne torobɛnto+ no. Na nne akɛse gyigyee soro sɛ: “Wiase ahenni ayɛ yɛn Awurade+ ne ne Kristo+ no dea, na obedi hene daa daa.”+ 16 Na mpanyimfo aduonu anan+ a wɔtete wɔn nhengua so wɔ Onyankopɔn anim no de wɔn anim butubutuw hɔ+ som Onyankopɔn,+ 17 na wɔkae sɛ: “Yɛda wo ase,+ Yehowa Nyankopɔn, ade nyinaa so Tumfoɔ,+ wo a na wowɔ hɔ,+ na woda so wɔ hɔ, efisɛ woafa wo tumi+ kɛse no na woafi ase redi hene.+ 18 Nanso amanaman no bo fuwii, na w’ankasa w’abufuw ne bere a ɛsɛ sɛ wubu awufo atɛn no bae, na wode akatua+ ama wo nkoa adiyifo+ ne akronkronfo ne wɔn a wosuro wo din, nketewa ne akɛse,+ na woasɛe+ wɔn a wɔresɛe asase no.”+ 19 Na wobuee Onyankopɔn asɔrefie no kronkronbea a ɛwɔ soro+ no, na wohuu n’apam adaka+ no wɔ n’asɔrefie no kronkronbea hɔ.+ Na anyinam ne nne ne aprannaa ne asasewosow ne amparuwbo kɛse bi bae.


Yesu Atamfo Yɛɛ sɛ Wɔbɛma ne Ho Akyere no (Mateo 22) | Yesu Asetena\nFA KAESARE DE MA KAESARE\nOWUSƆREƐ AKYI, AWAREƐ WƆ HƆ?\nMMARA NO MU NEA ƐYƐ KƐSE\nNyamesomfo a wɔne Yesu redi asi no bo fui, efisɛ na wama mfatoho bi ama atwi wɔn. Enti Farisifo no bɔɔ pɔ sɛ wɔbɛsum no afidie ama ne ho akyere no. Ná wɔpɛ sɛ wɔyɛ ara ma Yesu ka biribi na wɔsɔ ne mu twe no kɔma Roma amrado no, enti wɔbɔɔ wɔn nkurɔfo paa sɛ wɔnkɔsum no afidie.—Luka 6:7.\nWɔkɔbisaa Yesu sɛ: “Ɔkyerɛkyerɛfoɔ, yɛnim sɛ wo nsɛm ne wo nkyerɛkyerɛ yɛ nokorɛ na wonyɛ animhwɛ, na wokyerɛkyerɛ Onyankopɔn kwan nokorɛ mu: Mmara ma ho kwan sɛ yɛtua toɔ ma Kaesare anaasɛ ɛmma kwan?” (Luka 20:21, 22) Yesu huu sɛ wɔredɛfɛdɛfɛ no. Sɛ ɔka sɛ, ‘Dabi ɛnsɛ sɛ wɔtua tow no’ a, wɔbɛbɔ no kwaadu sɛ ɔretutu Roma aban no ase. Sɛ nso ɔka sɛ ‘Aane, ɛsɛ sɛ wɔtua tow no’ a, ɛbɛyɛ asɛm, efisɛ na Yudafo no hyɛ Romafo ase, na na wɔn ani nnye tow a wɔtua ma wɔn no ho. Enti mmuaeɛ bɛn na Yesu de maa wɔn?\nYesu buaa sɛ: “Nyaatwomfoɔ, adɛn nti na moresɔ me ahwɛ? Momfa toɔ sika no bi mmɛkyerɛ me.” Wɔbrɛɛ no denare, na ɔbisaa wɔn sɛ: “Hwan mfonini ne ne ntwerɛdeɛ nie?” Wɔkaa sɛ: “Kaesare dea.” Ɛnna Yesu ka kyerɛɛ wɔn sɛ: “Ɛnneɛ montua Kaesare deɛ mma Kaesare, na montua Onyankopɔn deɛ mma Onyankopɔn.”—Mateo 22:18-21.\nYesu mmuaeɛ no maa mmarima no ho dwirii wɔn paa, na ɛmaa wɔn nsɛm nyinaa kaa wɔn tirim, enti wɔgyaa ne hɔ kɔe. Nanso asɛm no anso hɔ ara. Bere a Farisifo no yɛɛ sɛ wɔbɛsum Yesu afidie a anyɛ yie no, Sadukifo nso de wɔn asɛm bɛfoforoo no.\nSadukifo no, na wɔnnye owusɔre nni, enti wɔde owusɔre ho asɛmmisa bi bae. Saa bere no, sɛ ɔbarima ware na wanwo a, ne wuo akyi no, ne nuabarima tumi ware ne yere no. Enti wɔbisaa Yesu sɛ: “Ɔkyerɛkyerɛfoɔ, Mose kaa sɛ, ‘Sɛ ɔbarima bi wu na ɔnni mma a, ɛsɛ sɛ ne nuabarima ware ne yere no na ɔne no wo ma ne nua no.’ Ná yɛne anuanom nson na ɛwɔ ha; deɛ ɔdi kan no wareeɛ na ɔwuiɛ, na ɛsiane sɛ na ɔnni mma nti, ɔgyaa ne yere maa ne nua. Asɛm korɔ no ara na ɛtoo deɛ ɔtɔ so mmienu ne deɛ ɔtɔ so mmiɛnsa no, kɔsii nson no nyinaa so. Awieeɛ koraa no, ɔbaa no wuiɛ. Enti owusɔreɛ mu no, nnipa nson no mu hwan na ɔbaa no bɛyɛ ne yere? Ɛfiri sɛ wɔn nyinaa waree no.”—Mateo 22:24-28.\nNá Sadukifo no gye nsɛm a Mose akyerɛw no di, enti ɛno na Yesu de maa wɔn mmuaeɛ. Ɔkaa sɛ: “Ɛnyɛ yei nti na moredi mfomsoɔ, ɛsiane Twerɛnsɛm anaa Onyankopɔn tumi a monnim nti? Sɛ wɔsɔre firi awufoɔ mu a, mmarima renware na wɔremfa mmaa nso mma awareɛ, na mmom wɔbɛyɛ sɛ abɔfoɔ a wɔwɔ soro. Na awufoɔ ne nyane a wɔnyane wɔn no ho deɛ, monkenkanee no Mose nwoma no mu wɔ asɛm a ɛfa nkyɛkyerɛ ho no mu, sɛ Onyankopɔn ka kyerɛɛ no sɛ, ‘Mene Abraham Nyankopɔn ne Isak Nyankopɔn ne Yakob Nyankopɔn’? Ɔnyɛ awufoɔ Nyankopɔn, na mmom ateasefoɔ deɛ. Modi mfomsoɔ pii.” (Marko 12:24-27; Exodus 3:1-6) Nnipadɔm no tee mmuaeɛ no, ɛyɛɛ wɔn nwonwa paa.\nYesu maa Farisifo ne Sadukifo no nyinaa nsɛm kaa wɔn tirim. Enti afei nyamesomfo a wɔne Yesu ani nhyia no nyinaa kaa wɔn ntoma bɔɔ ano bɛsɔɔ Yesu hwɛe. Akyerɛwfo no baako bisaa no sɛ: “Ɔkyerɛkyerɛfoɔ, Mmara no mu ahyɛdeɛ bɛn na ɛyɛ kɛseɛ?”—Mateo 22:36.\nYesu buaa sɛ: “Deɛ ɛdi kan ne sɛ, ‘O Israel tie, Yehowa yɛn Nyankopɔn yɛ Yehowa koro, na fa w’akoma nyinaa ne wo kra nyinaa ne w’adwene nyinaa ne w’ahoɔden nyinaa dɔ Yehowa wo Nyankopɔn.’ Deɛ ɛtɔ so mmienu ne sɛ, ‘Dɔ wo yɔnko sɛ wo ho.’ Mmara biara nni hɔ a ɛyɛ kɛse sene yeinom.”—Marko 12:29-31.\nMmuaeɛ a Yesu de maa ɔkyerɛwfo no maa ɔkaa sɛ: “Ɔkyerɛkyerɛfoɔ, deɛ woaka no yɛ nokorɛ turodoo, ‘Ɔyɛ Koro, na obiara nni hɔ sɛ Ɔno’; na obi akoma nyinaa ne n’adwene nyinaa ne n’ahoɔden nyinaa a ɔde bɛdɔ no, na wadɔ ne yɔnko sɛ ne ho no som bo koraa sene ɔhyeɛ afɔdeɛ ne afɔrebɔ nyinaa.” Yesu huu sɛ ɔkyerɛwfo no akasa yie, enti ɔka kyerɛɛ no sɛ: “Wo ne Onyankopɔn ahennie ntam kwan nware.”—Marko 12:32-34.\nNá Yesu akyerɛkyerɛ wɔ asɔrefie hɔ nnansa (Nisan 9, 10, ne 11). Nnipa bi te sɛ ɔkyerɛwfo yi ani gyee Yesu asɛm no ho. Nyamesom mpanimfoɔ no deɛ, wɔn ani annye ho, nanso wɔannya “akokoɔduro ammisa no asɛm biara bio.”\nBere a Farisifo no pɛ sɛ wɔma Yesu ho kyere no no, dɛn na wɔyɛe? Asɛm no kɔwiee sɛn?\nBere a Sadukifo no nso yɛɛ sɛ wɔbɛsum Yesu afidie no, dɛn na Yesu kae a ɛmaa wɔn asɛm kaa wɔn tirim?\nƆkyerɛwfo bi kɔbisaa Yesu Mmara no mu nea ɛyɛ kɛse. Mmuaeɛ bɛn na Yesu de maa no?\nNsɛmmisa a Efi Akenkanfo Hɔ—August 2014\nBere a Yesu kae sɛ wɔn a wobenya owusɔre no ‘renware na wɔremfa wɔn mma aware’ no, na asase so owusɔre ho asɛm na ɔreka anaa?


Munyi nea ne ho ntew mfi mo mu (1-4)\nƆnka ne bɔne na ɔnhyɛ ananmu (5-10)\nNsu a wɔde ma obi de hwɛ sɛ wasɛe aware anaa (11-31)\n5 Yehowa toaa so ka kyerɛɛ Mose sɛ: 2 “Ka kyerɛ Israelfo no sɛ, obiara a ɔyare kwata, obiara a ne ho nsu sen, ne obiara a efunu* ama ne ho agu fĩ a ɔwɔ wɔn mu no, wonyi no mfi asoɛe hɔ.+ 3 Ɔbarima oo, ɔbea oo, munyi no mfi mo mu. Munyi no nkɔ asoɛe no akyi, sɛnea ɛbɛyɛ a ɔrengu wɔn a mete wɔn mu no asoɛe ho fĩ.”+ 4 Enti Israelfo no yɛɛ saa, na woyii wɔn kɔɔ asoɛe no akyi. Sɛnea Yehowa ka kyerɛɛ Mose no, saa ara na Israelfo no yɛe. 5 Yehowa toaa so ka kyerɛɛ Mose sɛ: 6 “Ka kyerɛ Israelfo no sɛ, ‘Sɛ ɔbarima anaa ɔbea kɔyɛ bɔne a nnipa taa yɛ no bi, na wanni Yehowa nokware a, saa onipa* no di fɔ.+ 7 Ɔnka* ne* bɔne,+ na ontua ade no bo pɛpɛɛpɛ mfa mpata mma ne bɔne no, na ɔnsan nkyɛ bo no mu anum mfa baako nka ho;+ ɔmfa mma nea ɔyɛɛ no bɔne no. 8 Na sɛ nea wɔayɛ no bɔne no nni obusuani biara a ɔbɛn no a wobetua mpata ade no ama no a, ɛnde ɔmfa nkɔma Yehowa, na ɛbɛyɛ ɔsɔfo no dea; ɔde bɛka odwennini a ɔsɔfo no de bɛbɔ afodi afɔre de apata ama no no ho.+ 9 “‘Ntoboa kronkron+ biara a Israelfo no de bɛma ɔsɔfo no, ɛbɛyɛ ɔsɔfo no dea.+ 10 Ade kronkron a obiara wɔ no yɛ ne de. Na ade biara a obi de bɛma ɔsɔfo no, ɛno na ɛbɛyɛ ɔsɔfo no dea.’” 11 Na Yehowa toaa so ka kyerɛɛ Mose sɛ: 12 “Wo ne Israelfo no nkasa, na ka kyerɛ wɔn sɛ, ‘Sɛ ɔbarima bi yere anni ne kunu nokware, na ofi ne kunu akyi 13 ma ɔbarima foforo ne no da,+ na ne kunu no nnim ho hwee anaa ɔbea no mmɔɔ so nkyerɛɛ obiara, ma enti ne ho agu fĩ, nanso ɛho dansefo biara nni hɔ, na wɔnkyeree no nso a, nea ɛsɛ sɛ moyɛ ni: 14 Sɛ ɛyɛ ampa sɛ ɔbea no agu ne ho fĩ nti na ne kunu no retwe ninkunu ɛnna n’adwene yɛ no sɛ ne yere afi n’akyi oo, sɛ nso ɔbea no nguu ne ho fĩ na ne kunu no retwe ninkunu ɛnna n’adwene yɛ no sɛ ɔbea no afi n’akyi oo, 15 ɔbarima no mfa ne yere no mmrɛ ɔsɔfo no, na ɔmfa baali* esiam efa nkyem du mu baako* nka ho sɛ ɔbea no afɔre. Ɛnsɛ sɛ ohwie ngo gu so anaa ɔde ɛhyɛ* gu so, efisɛ ɛyɛ ninkuntwe ho aduan afɔre, aduan afɔre a ɛma wɔkae afodi. 16 “Afei ɔsɔfo no mma ɔbea no mmra mmegyina Yehowa anim.+ 17 Ɔsɔfo no nsaw nsu kronkron ngu kuku mu, na ɔsɔfo no mfa mfuturu a ɛwɔ fam hɔ wɔ ɔsom ntamadan no mu no bi ngu nsu no mu. 18 Ɔsɔfo no mma ɔbea no nnyina Yehowa anim na ɔnsan ɔbea no ti nwi. Afei ɔsɔfo no mfa nkae aduan afɔre no, kyerɛ sɛ, ninkuntwe ho aduan afɔre no nhyɛ ɔbea no nsam,+ na ɔsɔfo no mfa nsu nwenweenwene a ɛde nnome ba no nkura.+ 19 “‘Afei ɔsɔfo no mma ɔbea no nka ntam, na ɔnka nkyerɛ ɔbea no sɛ: “Sɛ ɔbarima biara ne wo nnae bere a wohyɛ wo kunu ase yi,+ na wumfii wo kunu akyi nkoguu wo ho fĩ a, ɛnde mma nsu nwenweenwene a ɛde nnome ba yi nnyɛ wo hwee. 20 Nanso sɛ woafi wo kunu akyi bere a wohyɛ n’ase akogu wo ho fĩ, na wo ne ɔbarima foforo a ɔnyɛ wo kunu akɔda a,—”+ 21 Afei ɔsɔfo no mma ɔbea no nka ntam a nnome wom, na ɔsɔfo no nka nkyerɛ ɔbea no sɛ: “Yehowa mma wonnan biribi a nkurɔfo de dome na wɔde ka ntam wɔ wo man mu, na Yehowa mma wo srɛ* nhi* na w’afuru nhon. 22 Nsu a ɛde nnome ba yi bɛkɔ wo nsono mu na ɛbɛma w’afuru ahon na ama wo srɛ* ahi.”* Owie a, ɔbea no nka sɛ: “Amen! Amen!”* 23 “‘Afei ɔsɔfo no nkyerɛw nnome yi ngu nhoma mu na ɔnhohoro ngu nsu nwenweenwene no mu. 24 Owie a, ɔmfa nsu nwenweenwene a ɛde nnome ba no mma ɔbea no nnom. Na nsu a ɛde nnome ba no bɛkɔ ɔbea no mu, na ɛbɛyɛ nwenweenwene wɔ ne mu. 25 Afei ɔsɔfo no nnye ninkuntwe ho aduan afɔre no+ mfi ɔbea no nsam, na onhim aduan afɔre no wɔ Yehowa anim, na ɔmfa mmra afɔremuka no ho. 26 Aduan afɔre no, ɔsɔfo no nsaw ne nsa ma, na ɛno nnyina hɔ mma afɔre no nyinaa, na ɔnhyew wɔ afɔremuka no so.+ Owie a, ɔmma ɔbea no nnom nsu no. 27 Sɛ ɔma ɔbea no nom nsu no, na sɛ ampa ɔbea no agu ne ho fĩ na wafi ne kunu akyi a, nsu a ɛde nnome ba no bɛkɔ ɔbea no mu, na ɛbɛyɛ nwenweenwene wɔ ne mu, na n’afuru bɛhon na ne srɛ* ahi,* na ɔbea no bɛdan biribi a nkurɔfo de dome wɔ ne man mu. 28 Nanso sɛ ɔbea no nguu ne ho fĩ, na ne ho tew a, ɛnde saa asotwe no remma no so, na obetumi anyinsɛn awo. 29 “‘Eyi ne ninkuntwe ho mmara a ɛwɔ hɔ.+ Sɛ ɔbea a ɔhyɛ ne kunu ase fi ne kunu akyi na okogu ne ho fĩ, 30 anaasɛ ɔbarima bi twe ninkunu, na n’adwene yɛ no sɛ ne yere afi n’akyi a, ɛsɛ sɛ ɔde ne yere no begyina Yehowa anim, na ɔsɔfo no de nea mmara yi ka nyinaa yɛ no. 31 Ɔbarima no de, ɔnyɛɛ bɔne biara, na ne yere no de, ɔbɛsoa ne bɔne.’”\n^ Anaa “ɔkra bi.” Hwɛ Nkyerɛkyerɛmu afã hɔ.\n^ Nt., “Wɔnka.”\n^ Nt., “wɔn.”\n^ Ɛbɛyɛ sɛ ɛfa awode ho.\n^ Anaa “nfɔn.” Ebetumi akyerɛ sɛ ɔrenwo.\n^ Anaa “afɔn.” Ebetumi akyerɛ sɛ ɔrenwo.\n^ Anaa “Ɛnyɛ Hɔ! Ɛnyɛ Hɔ!”


Mose, Nsɛm Du no, ne Nantwi Ba Honi | Nea Mmofra Betumi Asua Afi Bible Mu\nKENKAN WƆ Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Seychelles Creole Shona Sinhala Slovak Slovenian Spanish Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nWɔanni Wɔn Bɔhyɛ So\nYehowa ka kyerɛɛ Mose sɛ: ‘Bra me nkyɛn wɔ bepɔw no so. Mɛkyerɛw me mmara agu abopon anaa abo so ama wo.’ Enti Mose foro kɔɔ bepɔw no so, na ɔtenaa hɔ nna mmaako mmaako 40, awia ne anadwo. Mose wɔ hɔ no, Yehowa kyerɛw Nsɛm Du guu abopon mmienu so maa no.\nƐkyɛe kakra no, ɛyɛɛ Israelfo no sɛ Mose agyaw wɔn hɔ. Enti wɔka kyerɛɛ Aaron sɛ: ‘Yɛpɛ sɛ obi di yɛn anim. Yɛ nyame ma yɛn!’ Aaron nso kaa sɛ: ‘Momfa sika kɔkɔɔ a ɛhyehyɛ mo no mma me.’ Afei ɔnanee sika kɔkɔɔ no, na ɔde yɛɛ nantwi ba honi. Ɛnna nkurɔfo no kaa sɛ: ‘Nantwi ba yi ne yɛn Nyankopɔn, ɔno na oyii yɛn fii Egypt!’ Wofii ase som sika nantwi ba honi no, na wodii afahyɛ nso. Wohwɛ a, na ɛyɛ bɔne? Aane, efisɛ na Israelfo no ahyɛ bɔ sɛ Yehowa nko ara na wɔbɛsom no. Nanso afei deɛ, na wɔrebu ɛbɔ a wɔahyɛ no so.\nYehowa huu nea na ɛrekɔ so no nyinaa. Enti ɔka kyerɛɛ Mose sɛ: ‘Si kɔ nkurɔfo no nkyɛn. Wɔrebu me mmara so, na wɔresom atoro nyame bi.’ Enti Mose sian fii bepɔw no so. Ná okura abopon mmienu no.\nBere a Mose rebɛn baabi a Israelfo no wɔ no, ɔtee sɛ wɔreto dwom. Afei ohuu sɛ wɔresaw, na wɔrekotow nantwi ba no. Enti Mose bo fuwii paa. Ɔtoo abopon mmienu no bɔɔ fam, na ebubuu nketenkete. Ntɛm ara na ɔsɛee ohoni no. Afei obisaa Aaron sɛ: ‘Ɛyɛɛ dɛn na nkurɔfo no ma woyɛɛ adebɔne a ɛte saa?’ Aaron nso kaa sɛ: ‘Mma wo bo mfuw. Wunim sɛnea nkurɔfo yi te. Ná wɔreka sɛ wɔpɛ nyame, enti mede wɔn sika kɔkɔɔ no guu ogya mu. Ɛnna nantwi ba yi fii mu bae!’ Ná anka ɛnsɛ sɛ Aaron yɛ saa. Enti Mose san foro kɔɔ bepɔw no so. Ɔkɔpaa Yehowa kyɛw sɛ ɔmfa nkurɔfo no bɔne nkyɛ wɔn.\nWɔn a na wɔpɛ sɛ wɔsom Yehowa no, ɔde wɔn bɔne kyɛɛ wɔn. Mose na na odi Israelfo no anim. Enti afei, woahu nea enti a na ɛsɛ sɛ Israelfo no tie no no?\n“Sɛ wohyɛ Onyankopɔn bɔ a, ntwentwɛn wo nan ase sɛ wubetua, efisɛ n’ani nnye nkwasea ho. Nea woahyɛ ho bɔ no, tua.”—Ɔsɛnkafo 5:4\nNsɛmmisa: Bere a Mose nni hɔ no, dɛn na Israelfo no yɛe? Mose bae no, dɛn na ɔyɛe?\nIsraelfo no Anni Wɔn Bɔhyɛ So